text: Briza Do’Urden on Lolthin ylipapitar, Drizztin vanhin sisar. Jouduttuaan taisteluun veljeään vastaan Brizalle selviää, ettei hän koskaan pysty voittamaan nuorinta veljeään vaikka hänellä on koko Lukkikuningattaren mahti takanaan. Zin-carlan epäonnistuminen syöksee koko Do’Urdenin huoneen tuhoon ja epätoivoisena Briza murhaa äitinsä päästäkseen takaisin Lolthin suosioon, mutta se ei riitä. Oltuaan vain pienen ajan Do'Urdenin huoneen matriarkkana Briza kuolee Jarlaxle-nimisen palkkasoturin käden kautta.


title: Luettelo Drizzt Do’Urdenin vihollisista ja vastustajista

text: Vaikka on Zaknafeinin tytär, Vierna Do'Urden on täydestä sydämestään Lolthin palvelija. Pelastuttuaan Do’Urdenin huoneen tuhosta Vierna koettaa palauttaa Lolthin suosiota lähtemällä Drizztin perään Mithralsaleihin asti, mutta hyökkäys koituu hänen kohtalokseen.


text: Masoj Hun’ett on Hun'ettin huoneen nuori velho. Hän on saanut Guenhwyvarin lahjana joltakin alemman tason olennolta. Kun sota Do’Urdenin ja Hun’ettin perheiden välillä on puhkeamaisillaan Masoj koettaa pakottaa Guenhwyvarin surmaamaan Drizztin, mutta pantteri onnistuu vapautumaan sitä sitovasta lumouksesta ja liittoutuu Drizztin kanssa Masojta ja Altonia vastaan.


text: Do’Urdenin perhe tuhoaa koko muun DeVirin perheen, mutta Alton DeVir onnistuu jäämään eloon Masojn surmattua Kasvottomaksi kutsutun velhomestarin. Alton asettuu Kasvottoman paikalle tavoitteenaan saada tietää perheensä murhaajien nimi. Erityisesti Alton vihaa Drizztiä, joka on syntynyt samana yönä kuin DeVir tuhoutui. Taistelussa Drizztiä vastaan Guenhwyvar hyökkää Altonin kimppuun ja tämän pitelemä taikasauva katkeaa aiheuttaen räjähdyksen, joka tuhoaa velhon.


text: ”Lolthin suurin lahja”, kuten drowt nimittävät Zin-carlaa. Kyse on erityisen mahtavasta epäkuolleesta, jolla on kaikki ruumiin elämässä oppimat tiedot ja taidot, mutta jonka tahto on sitä käskevän matriarkkaäidin hallussa. Malice Do’Urden nostattaa Zaknafeinin Zin-carlaksi ainoana tavoitteenaan ajaa epäkuollut surmaamaan Drizzt. Zin-carlassa epäkuolleen mieli ja ruumis ovat kuitenkin niin lähellä toisiaan, että Zak onnistuu hetkeksi irrottautumaan matriarkan vallasta ja heittäytymään happojärveen.


text: Palkkasoturi Jarlaxle johtaa Bregan D’aerthea, palkkasoturiarmeijaa joka koostuu huoneettomista palkkasotureista. Jarlaxle itse ei kuulu mihinkään huoneeseen (hän syntyi Baenren huoneen kolmanneksi pojaksi, mutta uhraustikari ei lävistänyt hänen nahkaansa), minkä osoituksena hän pitää päänsä kaljuna. Jarlaxlen varustus on täynnä erilaisia maagisia tavaroita, muun muassa pituutta kasvavat tikarit ja saappaat, jotka kopisevat jopa pehmeällä matolla tai ovat hiljaa, Jarlaxlen tahdon mukaan. Päässään hänellä on valtava lierihattu ja silmälappu, jota hän pitää vuoroin kummankin silmän päällä. Jarlaxlea kiinnostaa kaikki eksoottinen, ja sen vuoksi hän joutui Kristallisauvan käskyläisessä "Crenshinibonin" valtaan.


text: Errtu on Syvyyden maailmantasolta kotoisin oleva demoni. Errtu himoitsee Kristallisauvaa, "Crenshinibonia", mahtavaa taikaesinettä. Akar Kesselin saadessa Kristallisauvan haltuunsa Errtu suostuu palvelemaan tätä sillä ehdolla, että ihmisen kuollessa sauva jää demonille. Drizzt kuitenkin sekaantuu asiaan ja karkottaa demonin takaisin omalle maailmantasolleen tulta vastaan taotulla sapelillaan.


text: Myöhemmin Drizzt joutuu vapauttamaan Errtun karkotuksesta ja demoni onnistuu vaikeuttamaan drown elämää pahan kerran. Errtu myös pitää jonkin aikaa Wulfgaria vankinaan.


text: Akar Kessel on luskanilainen velho-oppipoika joka vallanhimossaan murhaa mestarinsa. Muut seurueessa olevat velhot hylkäävät typerän nuorukaisen yksin Jäätuulen laaksoa reunustaville vuorille, mutta Kessel osuu löytämään Crenshinibonin, mahtavan Kristallisauvan, jonka avulla hän päättää valloittaa koko Jäätuulen laakson. Drizzt ystävineen onnistuu kuitenkin pilaamaan velhon suunnitelmat ja lopulta Kessel tekee kohtalokkaan virheen, mikä johtaa hänen kuolemaansa lumivyöryssä.


text: Ulgulu ja Kempfana olivat Gehennan maailmantasolta aineen maailmantasolle lähetettyjä pahanhengen penikoita. Ne asuivat luolassa lähellä Maldobarin kylää sieppaillen sen asukkaita ravinnokseen. Saadessaan tietää Drizztin liikkuvan lähettyvillä Ulgulu päätti vierittää syyn tekemistään murhista drown niskaan. Drizzt kostaa kyläläisten puolesta surmaten molemmat pahanhengen penikat.


text: Nopsajalkakeijuna Tephanis oli hyödyllinen ja älykäs palvelija Ulgululle. Ulgulun ja Kempfanan kuoltua Tephanis koetti löytää uusia isoja ja vahvoja ystäviä, mutta jotenkin Drizzt tuli aina tielle. Lopulta Tephanis lyöttäytyi yhteen Roddy McGristlen kanssa, joka kuitenkin myöhemmin hermostui keijuun ja surmasi tämän kostoksi Drizztin pakoon päästämisestä.


text: Drizztin tullessa asumaan maanpinnalle drow asettuu lähelle Maldobariksi kutsuttua kylää, jossa Roddy McGristle asuu. Pahanhengen penikoiden murhattua erään kylän lähettyvillä asuvan perheen Roddy onnistuu uskottelemaan, että Drizzt on syyllinen. Joutuessaan taisteluun Drizztiä vastaan Roddy menettää toisen koiransa ja korvansa kaataessaan vahingossa puun omaan niskaansa.


text: Tästä sisuuntuneena Roddy on valmis tekemään mitä tahansa surmatakseen drown. Hän jopa usuttaa örkkilauman Montolion laaksoa vastaan ja seuraa mustaa haltiaa aina Jäätuulen laaksoon asti. Vasta Bruenor Sotavasaran väliintulo karkottaa äkämystyneen palkkasoturin.


text: Artemis Entreri on syntynyt Memmonin slummeissa ja ryhtynyt henkensä pitimiksi salamurhaajaksi ja varkaaksi eteläisen kaupungin kujille. Vailla kaikkia inhimillisiä lämmön tunteita Entreri seuraa puolituisvaras Regisiä aina pohjoiseen Jäätuulen laaksoon asti, missä Regis kuitenkin onnistuu livahtamaan salamurhaajan käsistä.


text: Kohdatessaan Drizztin Entreri näkee tämän jotenkin peilikuvanaan; drow on yhtä taitava taistelija kuin Entreri, mutta Drizzt on kykenevä tuntemaan kiintymystä ystäviään kohtaan. Jokin drowin luonteessa saa Entrerin vihaamaan tätä enemmän kuin mitään muuta. Entreri lyöttäytyy yhteen Jarlaxle nimisen toisen drown kanssa, joka antaa eräässä vaiheessa Entrerin ymmärtää, että tämä on onnistunut surmaamaan Drizztin.


text: Palkkasoturit-sarja kertoo enemmän Entrerin ja Jarlaxlen yhteisistä seikkailuista.


text: Obould Montanuolta on örkkiarmeijan päällikkö, joka johtaa joukkojaan taistelussa Mithralsalia vastaan. Örkkishamaanien rituaali antoi Obouldille yli-inhimmillisiä kykyjä, kuten uskomattomat fyysiset voimat. Epäselväksi tosin jää, tuliko Obould rituaalista myös viisaammaksi vai saiko tämä vain kyvyn ajatella kauaskantoisesti, sillä edes ennen rituaalia Obould ei ollut tyhmä. Obouldin örkkialaimaiset myös mieltävät tämän jumalaansa Gruumsh Yksisilmään tämän rituaalista saadun fyysisen ylivoimaisuuden ja Obouldista leviävän voiman tunnun tähden.


title: Luettelo Drizzt Do’Urdenin ystävistä ja liittolaisista

text:
Tämä on luettelo Drizzt Do’Urdenin ystävistä ja liittolaisista, jotka esiintyvät R. A. Salvatoren kirjoittamissa romaaneissa.
Zaknafein Do’Urden oli Drizztin isä, Menzoberranzanin Akatemian kaikkien aikojen paras taistelija ja myös Do’Urdenin huoneen asemestari, mutta hän ei tuntenut kuuluvansa muiden drowien joukkoon. Hänellä ei kuitenkaan milloinkaan ollut rohkeutta lähteä Menzoberranzanista, kuten Drizztillä. Zaknafeinin pahimpia painajaisia vaivasivat aina kuolevien lasten huudot; taistellessaan toista drowperhettä vastaan Zaknafein aina suri perheen lasten kohtaloa, vaikka hän itse ei koskaan surmannut lapsia. Kun Drizzt jätti maanpinnan haltioiden lapsen eloon taistelussa ja siten suututti Lolthin, Zaknafein tarjoutui vapaaehtoisesti uhrattavaksi Drizztin sijalle.


text: Guenhwyvar on Drizztin uskollisin kumppani ja matkatoveri. Maaginen musta pantteri seuraa isäntäänsä seikkailusta toiseen ja toimii tarpeen vaatiessa myös drown omanatuntona. Alun perin Guenhwyvar on kuulunut Masoj Hun’ettille, nuorelle drowvelholle, joka kohteli suurta kissaa pelkkänä leikkikaluna. Yhdessä Drizzt ja Guenhwyvar onnistuvat voittamaan pantterin Masojta, mutta Drizzt samalla vannoo, ettei enää koskaan surmaa toista drowia.


text: Belwar Dissengulp on Blingdenstonen kaupungista kotoisin oleva syvänmaahinen. Ensimmäistä kertaa Drizzt ja Belwar kohtaavat toisensa syvänmaahisten saapuessa louhimaan mineraaleja Menzoberranzanin lähettyviltä ja Drizztin joukon hyökätessä heidän leiriinsä. Taistelun aikana Belwar onnistuu vangitsemaan Drizztin, mutta drown toverit ehtivät apuun. Belwar jää vangiksi mutta Drizzt yrittää saada muita vapauttamaan syvänmaahisen uhkaukseksi ja varoitukseksi mutta drowt leikkaavat hänen molemmat kätensä poikki ennen kuin päästävät hänet.


text: Drizzt hakeutuu Blingdenstoneen elettyään vuosia yksin Uumenenalassa ja tapaa uudelleen Belwarin, jonka onnistuu pelastaa drow maahiskuninkaan langettamalta kuolemantuomiolta. Zin-carlan uhatessa maahisia Drizzt ja Belwar lähtevät yhdessä Uumenenalan käytäviin vetääkseen hirviön huomion pois kaupungista.


text: Kalistaja oli vuoreinen, jonka pahantahtoinen ihmisvelho muutti koukkuhirmuksi. Drizzt ja Belwar ystävystyivät hänen kanssaan matkallaan Uumenenalan pimeydessä. Ystävysten pyrkiessä kohti Menzoberranzania etsimään velhoa, joka voisi kumota muodonmuutoksen, Kalistaja joutui kuitenkin Zin-carlaksi muutetun Zaknafeinin miekkojen uhriksi.


text: Catti-brie on Bruenor Sotavasaran kasvattitytär. Vaikka hän on ihminen, hän on elänyt lähes koko elämänsä kääpiöiden keskuudessa; ensin Kymmenessä kaupungissa Kelvinin paaden alaisissa tunneleissa ja myöhemmin Mithralsalissa. Tavatessaan ensimmäistä kertaa Drizztin Catti-brie on vain pieni tyttö, joka lapsellisen luottavaisena kiintyy drowiin.


text: Wulfgarin ilmestyessä kuvioihin Catti-briestä ja Wulfgarista tulee rakastavaisia, kunnes Wulfgarin uskotaan kuolleen taistelussa. Vaikka Wulfgar palaa takaisin, Catti-brien ja Wulfgarin välinen suhde ei enää toimi, mihin osasyynä on se, että tyttö on hiljalleen rakastumassa Drizztiin.


text: Catti-brien lempiaseet ovat Sydämenetsijäksi kutsuttu Taulmaril-jousi ja verenhimoinen Khazid'hea-miekka jonka Catti-brie saa pelastus matkaltaan Menzoberranzaniin.


text: Bruenor Sotavasara on kääpiöklaaninsa johtaja ja Catti-brien ja Wulfgarin kasvatusisä. Hän on syntynyt Mithralsalissa, mutta joutunut jo nuorena pakenemaan salien jouduttua hyökkäyksen kohteeksi. Hän on asettunut klaaneineen Jäätuulen laaksoon, Kelvinin paadeksi kutsutun kalliomuodostelman alaisiin tunneleihin. Saadessaan ensimmäistä kertaa kuulla Kelvinin paadelle saapuneesta Drizztistä Bruenor suhtautuu äärimmäisen epäluuluisesti drown läheisyyteen. Lopulta Catti-brie kuitenkin onnistuu vakuuttamaan isänsä mustan haltian hyvistä aikeista ja pian Bruenorista ja Drizztistä tulee ystäviä.


text: Bruenor haaveilee aina pääsystä takaisin Mithralsaliin ja onnistuukin palauttamaan vanhan kääpiövaltakunnan. Vanhan Gandalug Sotavasaran kuitenkin palatessa yllättäen väkensä keskuuteen Bruenor palaa joksikin aikaa Jäätuuleen laaksoon, kunnes saa sanan Gandalugin kuolemasta. Örkkihyökkäys kuitenkin vaikeuttaa Bruenorin paluuta valtaistuimelle.


text: Regis on calimportilainen puolituinen, joka on paennut Jäätuulen laaksoon takaa-ajajiaan. Hänellä on hallussaan maaginen rubiini, joka antaa hänelle uskomattoman suostuttelutaidon, minkä seurauksena pieni puolituinen kuitenkin joutuu usein pulaan rubiinin lumouksen haihduttua.


text: Calimportin taitavin salamurhaaja Artemis Entreri jahtaa Regisiä Jäätuulen laaksoon asti.


text: Wulfgar on Jäätuulen laakson barbaarisoturi, joka nuorella iällä ottaa osaa taisteluun Kymmentä kaupunkia vastaan ja jää Bruenorin vangiksi. Juro kääpiö kasvattaa nuorukaisesta vahvan ja kunnollisen miehen. Isälleen antamaansa lupausta kunnioittaen Wulfgar lähtee taisteluun laaksossa asuvaa valkoista lohikäärmettä, Jäänsurmaa vastaan ja Drizztin avulla onnistuu voittamaan sen. Lohikäärmeen surmaamisen suomalla arvostuksella Wulfgar haastaa barbaariheimon päällikön kaksintaisteluun ja voittaa heimon päällikkyyden johtaen heimot taisteluun Kymmenen kaupungin avuksi.


text: Drowien hyökätessä Mithralsaliin Wulfgar joutuu Yocholin, Lolthin palvelijattaren vangiksi ja hänet annetaan Errtu-demonille. Drizztin ja hänen ystäviensä voittaessa demonin Wulfgar vapautuu, mutta kokemuksen aiheuttamat painajaiset jäävät vaivaamaan mahtavaa barbaaria.


text: Yksinäisillä matkoillaan Wulfgar tutustuu Delly Curtie nimiseen naiseen ja pelastaa pienen tyttövauvan, jonka ottaa omaksi tyttärekseen. Vaikka Wulfgarilla on Delly ja Colson-vauva, hän ei pysty täysin tukahduttamaan tunteitaan Catti-brietä kohtaan.


text: Montolio ”Mooshie” DeBrouchee oli Drizztin opettaja mannunvartijan taidoissa ja Mielikki-jumalattaren palveluksessa. Vanha sokea mannunvartija oli asettunut pieneen laaksoon yhdessä eläinystäviensä kanssa, jonne myös Drizzt sattumalta osui paettuaan häntä vainoavaa Roddy McGristleä.


text: Montolion kuoleman jälkeen yksisarviset, Mielikin tunnuseläimet, asettuvat asumaan hänen laaksoonsa.


text: Alustriel on Hopeakuun kaupungin valtiatar ja yksi Seitsemästä sisaresta. Kuultuaan Drizztistä sisareltaan Dove Falconhandilta, Alustriel toivoo tapaavansa erikoisen mustan haltian. Bruenorin etsiessä Mithralsalia seurueen tie vie läheltä Hopeakuuta. Portteja ei kuitenkaan avata mustalle haltialle, mutta Alustriel itse tulee kaupungin ulkopuolelle tapaamaan Drizztiä ja antamaan neuvoja Mithralsalin löytämiseksi.


text: Myöhemmin Drizzt on usein tervetullut vieras Alustrielin luona.


text: Kapteeni Deudermont on Syvävedestä kotoisin oleva laivuri. Ensimmäistä kertaa Drizzt tutustui Deudermontiin seuratessaan Artemis Entreriä Calimportiin salamurhaajan vangittua Regisin. Ensitapaamisella Drizzt käytti naamiota, joka muutti hänet maanpinnan haltian näköiseksi, mutta naamion irrottua taistelussa ja Drizztin oikean rodun paljastuessa Deudermont on valmis hyväksymään drown rodusta huolimatta.


text: Myöhemmin Drizzt ja Catti-brie viettävät jonkin aikaa Deudermontin laivalla merirosvojahdissa ja päätyvät lopulta Korkealentoiseksi hengeksi nimitettyyn katedraaliin, missä tapaavat Cadderly Bonaducen. Myöhemmin myös Wulfgar kulkee Deudermontin kanssa merillä.


text: Drizzt ja Tarathiel tapaavat ensimmäistä kertaa Drizztin ollessa matkalla takaisin Menzoberranzaniin drowien hyökättyä Mithralsaliin. Yhdessä haltiat tekevät mutkan Montolion vanhaan asuinpaikkaan, missä Drizzt ällistyttää Tarathielin koskettamalla yksisarvista, Mielikki-jumalattaren tunnuseläintä.


text: Örkkien ryhtyessä valtaamaan alueita lähellä haltioiden asuinsijoja Tarathiel ja hänen rakastettunsa Innovindil liittyvät sotaan örkkejä vastaan. Tarathiel kuitenkin kuolee örkkiarmeijaa johtavan Obould Monennuolen käsissä.


text: Innovindil on hopeahaltianainen, joka yhdessä rakastettunsa Tarathielin kanssa asettuu vastustamaan örkkiarmeijaa. Tarathielin kuoltua Innovindil liittoutuu Drizztin kanssa kostaakseen kumppaninsa puolesta ja pelastaakseen örkkien vangitseman pegasus-hevosen. Yhteisen matkan aikana Innovindil myös osoittaa nuorelle drow’lle millaista on todella elää haltiana useita satoja vuosia lyhytikäisempien ystävien ympäröimänä.


title: Aikaa – Greatest Hits vol. 1

text: Aikaa – Greatest Hits vol. 1 on vuonna 2007 julkaistu Antti Tuiskun ensimmäinen kokoelmalevy. Kokoelma sisältää kaikki Tuiskun hittisinglet ensimmäisestä ”En halua tietää” viimeisimpään ”Valovuodet”. Vanhojen kappaleiden lisäksi kokoelma sisältää kaksi ennen julkaisematonta kappaletta: ”Ei aikaa” ja "Joulutarina"-elokuvan tunnusmusiikin ”Valovuodet (Varjosi jäi)”.


title: Aikaa – Greatest Hits vol. 1

text: Albumi debytoi Suomen virallisen listan kymmenennellä sijalla, ja se pysyi listalla yhteensä yhdeksän viikkoa.


title: Niskavuoren Aarnet (albumi)

text: Niskavuoren Aarnet on saman nimisen yhtyeen eponyymi esikoisalbumi, joka julkaistiin vuonna 1996 levymerkillä Motley.


title: Daniel J. Travanti

text: Daniel J. Travanti, synt. Danielo Giovanni Taravanti, (s. 7. maaliskuuta 1940 Kenosha, Wisconsin, Yhdysvallat) on yhdysvaltalainen näyttelijä. Hänen tunnetuin roolinsa on Frank Furillon hahmo televisiosarjassa "Hill Street Blues".


title: Daniel J. Travanti

text: Travanti syntyi Italiasta Yhdysvaltoihin muuttaneiden vanhempien lapseksi. Sisaruksia hänellä on neljä. Hän oli urheilija ja hyvä opiskelija. Travanti olisi päässyt opiskelemaan Harvardiin tai Princetoniin, mutta hän valitsi Wisconsinin yliopiston Madisonissa.


title: Daniel J. Travanti

text: Travanti esiintyi seitsemän kautta "Hill Street Blues" -sarjassa. Hän voitti kaksi Emmy-palkintoa. Sarjan jälkeen hänellä on ollut yksittäisiä televisioesiintymisiä, kuten "Missing Persons" -televisiosarjassa vuonna 1993.


title: Väyläalus Seili

text: Väyläalus Seili () on Meritaito Oy:n väylänhoitoalus, jonka toiminta-alueeseen kuuluu Suomenlahti. Väylien kunnossapidon lisäksi alusta käytetään myös jäänmurto- ja hinaustehtävissä ja siinä on valmius öljyntorjuntaan.


title: Väyläalus Seili

text: Sen kaksi 360 astetta kääntyvää kääntöpotkuria ja dynaaminen paikannusjärjestelmä mahdollistavat laivan pitämisen paikallaan automaattisesti.


title: Väyläalus Seili

text: "Seili" oli peruskorjattavana 1991 ja 19. helmikuuta 2004 alukselle tehtiin peruskorjaus Olkiluodossa, Aslemetals Oy:n telakalla. Laivaa pidennettiin 7,8 metriä lisäämällä keskelle runkoa öljynkeräyksessä käytettävät varastotankit ja keräyslaitteistot. Samalla uusittiin aluksen kuljetuskoneisto, palosammutustykit ja hätähinauslaitteisto.


title: Väyläalus Seili

text: "Seili" osallistui Viron rannikolla Runner-4 kuivarahtialuksesta vuotaneen öljyn keräämiseen 16. maaliskuuta 2006.


title: Lahja Veijola

text: Lahja Veijola () oli suomalainen jääkärikapteeni. Hän sai sotilaskoulutuksensa Saksassa ensimmäisen maailmansodan aikana ja taisteli Saksan armeijan riveissä itärintamalla. Myöhemmin hän antautui heimoaatteelle ja osallistui heimosotiin Aunuksessa ja Itä-Karjalassa.


title: Lahja Veijola

text: Hänen vanhempansa olivat rehtori Kustaa Rietrikki Veijola ja lnez Heikel. Hänet vihittiin avioliittoon vuonna 1929 Toini Helena Bergin kanssa.


title: Lahja Veijola

text: Veijola kävi seitsemän luokkaa Lahden yhteiskoulua.


title: Lahja Veijola

text: Veijola liittyi vapaaehtoisena Saksassa sotilaskoulutusta antavan jääkäripataljoona 27:n 1. komppaniaan 12. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, missä hän haavoittui pahasti partiokahakassa venäläisten kanssa 24. heinäkuuta 1916. Haavoista parannuttuaan hänet siirrettiin sairaalahoidosta pataljoonan täydennysjoukkoon, mistä hänet komennettiin etappitehtäviin Sassnitziin ja Berliiniin. Hänet siirrettiin pataljoonan haupitsipatteriin 3. joulukuuta 1917. Pataljoona palattua takaisin Suomeen helmikuussa vuonna 1918. Veijolan epäonneksi hän sairastui juuri ennen kotiuttamista ja hän joutui jäämään sairaalahoitoon, kun pataljoona lastattiin laivoihin ja kuljetettiin pääosin Vaasaa käytettäväksi Suomen sisällissodassa.


title: Lahja Veijola

text: Veijola palasi takaisin Suomeen sisällissodan jälkeen kesällä vuonna 1918 ja hän astui Suomen armeijan palvelukseen 30. kesäkuuta 1918 vänrikiksi ylennettynä ja hänet sijoitettiin Suomen tykistökouluun. Tykistökoulusta hän siirtyi 5. lokakuuta 1918 Vuoristotykistöpatteristoon. Armeijasta hän erosi 28. helmikuuta 1919 vai voidakseen osallistua Karjalan (Aunuksen) retkikuntaan. Hän toimi retkikunnalla 4. huhtikuuta 1919 alkaen komppanianpäällikkönä 1. rykmentin II pataljoonan 1. komppaniassa. Myöhemmin hän sai johdettavakseen koko pataljoonan. Retkikunnalla hän otti osaa taisteluihin Suurella Mäellä, Mäkriällä, Aunuksenkaupungissa, Tuuloksen rintamalla ja Tenhunselässä. Seuraavaksi hän osallistui Itä-Karjalan sotaan Repolan pataljoonan 1. komppanian päällikkönä 8. joulukuuta 1921 – 15. tammikuuta 1922 välisenä aikana ja osallistui tuona aikana taisteluihin Kuutamalahdella ja Porajärvellä, missä hän haavoittui jouluaattona 1921. Hän toimi myöhemmin vuosina 1922–1923 Lapualla Itä-Karjalan pakolaisille järjestetyn koulun johtajana.


title: Lahja Veijola

text: Hän toimi aktiivisesti myös suojeluskuntatoiminnassa ja hän olikin perustamassa suojeluskuntatykistöä Lahdessa vuonna 1920 ja toimi suojeluskuntapatterin päällikkönä ja suojeluskuntain tykistökurssien johtajana Perkjärvellä samaisena vuonna. litin suojeluskunnan paikallispäällikkönä hän toimi 1. syyskuuta 1920 – 30. lokakuuta 1921 ja Lapin rajavartiostossa 1. huhtikuuta – 3. elokuuta 1922 väliset ajat. Hänet määrättiin 1. marraskuuta 1927 päälliköksi Etelä-Hämeen suojeluskuntapiirin IX alueelle, josta hänet siirrettiin 1. joulukuuta 1927 samaiseen tehtävään Sortavalan suojeluskuntapiirin VIII:lle alueelle ja edelleen 1. helmikuuta 1931 alkaen niin ikään paikallispäälliköksi Pohjois-Hämeen suojeluskuntapiirin XIII:lle alueelle. Suojeluskunnista hän erosi 18. syyskuuta 1931, jonka jälkeen hän työskenteli liikemiehenä. Hän osallistui keväällä vuonna 1932 Mäntsälän kapinaan, missä hän johti Mäntsälän Kärkijoukkoa avustajanaan hänellä oli Esra Terä ja adjutanttinaan Julius Jaamala.


title: Lahja Veijola

text: Veijola osallistui talvisotaan kuormastopäällikkönä IV Armeijakunnan esikunnassa ja myöhemmin Patterinpäällikkönä Kenttätykistörykmentti 4:n 1 patteristossa.


title: Lahja Veijola

text: Välirauhan aikana hän palveli 4. Prikaatin patteriston huoltopäällikkönä ja jatkosodan puhjettua hän jatkoi aluksi samassa tehtävässä kunnes vuonna 1942 hänet siirrettiin patterinpäälliköksi Tykistönkoulutuskeskus 3:een, missä hänet siirrettiin myöhemmin koulutuskeskuksen aseupseeriksi. Seuraavaksi hänet siirrettiin Rovaniemelle, missä hän toimi huoltoyhteysupseerina Yhteysesikunta Roi:ssa vuoteen 1943 saakka, jolloin hänet siirrettiin patterinpäälliköksi ja talousupseeriksi Tykistönkoulutuskeskus 3:een, missä hän sitten palvelikin sodan loppuun saakka. Sotien jälkeen hän työskenteli opettajana Haminan yhteiskoulussa ja liikemiehenä. Hänet on haudattu Lahden Vanhalle hautausmaalle.


title: Georg Friedrich Grotefend

text: Georg Friedrich Grotefend (s. 9. kesäkuuta 1775 Münden, Saksa – k. 15. joulukuuta 1853 Hannover, Saksa) oli saksalainen epigraafikko.


title: Georg Friedrich Grotefend

text: Grotefend tunnettiin parhaiten omana aikanaan latinan ja italian kielen filologina. Hän kirjoitti muun muassa uudistetun painoksen Wenckin Latinan kieliopista ja systemaattisen yrityksen selittää umbrin kielen tämän hajanaisista palasista nimeltä "Rudimenta linguae Umbricae ex inscriptionibus antiquis enodata" ja samanlaisen teoksen oskin kielestä ("Rudimenta linguae Oscae").


title: Georg Friedrich Grotefend

text: Merkittävimmät työnsä Grotefend teki kuitenkin Lähi-idässä. Hän teki monia mullistavia päätelmiä, joiden ansiosta myöhemmät tutkijat onnistuivat lopullisesti selvittämään muinaispersialaisen nuolenpääkirjoituksen. Grotefendin työtä jatkoivat myöhemmin Eugène Burnouf, Christian Lassen ja Henry Rawlinson.


title: Araukariakasvit

text: Araukariakasvit ("Araucariaceae") on kasviheimo, johon kuuluu 41 havupuulajia kolmessa eri suvussa.


title: Araukariakasvit

text: Araukariakasvit ovat hyvin muinainen kasviheimo. Niiden lajirunsaus oli suurimmillaan jura- ja liitukausilla 200–65 miljoonaa vuotta sitten, jolloin araukariakasvit muodostivat metsiä kaikkialla maapallolla. Suurin osa lajeista kuoli sukupuuttoon liitukauden lopussa, jolloin myös dinosaurusten valtakausi päättyi. Nykyisin heimon puita esiintyy vain eteläisellä pallonpuoliskolla (poikkeuksena Malesia ja Filippiinit) alueella, joka ulottuu Etelä-Amerikasta Tyynenmeren poikki Australiaan ja Kaakkois-Aasian saarille. Heimo on monipuolisimmin edustettu Uudessa-Kaledoniassa.


title: Araukariakasvit

text: Kaikki araukariakasvit ovat ainavihantia puita. Niillä voi olla kapean neulasmaiset tai leveämmät lehdet. Kukinnot ovat käpyjä. Monet lajit ovat koristeellisen muotoisia, minkä vuoksi ne ovat suosittuja puistopuita lämpimän ilmaston maissa. Joitakin lajeja kasvatetaan kaupallisesti arvokkaan puuaineksen tai pihkan takia.


title: Araukariakasvit

text: Araukariakasveihin kuuluvat suvut ovat:


title: Araukariakasvit

text: Suvuista "Wollemia" ja sen ainoa laji "Wollemia nobilis" löydettiin Australiasta vasta 1994. Fossiiliaineistosta tunnetaan lisäksi suku "Araucarioxylon", jolla ei kuitenkaan ole enää eläviä edustajia.


title: Michael Jarrell

text: Michael Jarrell (s. 8. lokakuuta 1958) on sveitsiläinen säveltäjä.


title: Michael Jarrell

text: Jarrell syntyi Genevessä. Vaikka hän oli nuoruudessaan kiinnostunut sekä kuvataiteesta että musiikista, hän suuntautui musiikin alalle ja sai opetusta muiden muassa Klaus Huberilta.


title: Michael Jarrell

text: Jarrell asui vuosina 1986–1988 Pariisissa ja vuosina 1988–1989 Roomassa. Hän oli vuosina 1991–1993 Lyonin orkesterin nimikkosäveltäjä ja on sen jälkeen opettanut Wienin musiikkikoulussa.


title: Michael Jarrell

text: Jarrellin tuotanto on monipuolista, ja siihen kuuluu muun muassa "Assonance"-sarja, jonka osista kullakin on oma kokoonpanonsa.


title: Héctor Cúper

text: Héctor Cúper (s. 16. marraskuuta 1955) on argentiinalainen jalkapallovalmentaja ja entinen pelaaja.


title: Héctor Cúper

text: Cúper aloitti jalkapallouransa argentiinalaisessa Ferro Carril Oesten joukkueessa vuonna 1976. Cúper edusti pelaajaurallaan myös Independiente Rivadaviaa ja Huracánia ja pelasi viisi maaottelua Argentiinan paidassa. Hänen pelipaikkansa oli puolustaja.


title: Héctor Cúper

text: Valmennusuransa Cúper aloitti Huracánissa vuonna 1992, heti pelaajauransa lopettamisen jälkeen. Kolmen vuoden kuluttua hän siirtyi Lanúsin valmentajaksi ja vuonna 1997 Eurooppaan, RCD Mallorcan ruoriin. Mallorca saavutti Cúperin debyyttikaudella Espanjan cupin loppuottelun, jossa se hävisi FC Barcelonalle. Seuraavalla kaudella Mallorca otti Barcelonasta revanssin Espanjan supercupissa voittaen sen. Kaudella 1998–1999 Mallorca pääsi Cup-voittajien cupin loppuotteluun ja sijoittui sarjassa kolmanneksi, mikä oli Mallorcan historian paras saavutus.


title: Héctor Cúper

text: Vuonna 1999 Cúper siirtyi Valencian valmentajaksi. Valencia ylsi Cúperin ohjauksessa kaksi kertaa peräkkäin Mestarien liigan loppuotteluun, häviten vuonna 2000 Real Madridille ja vuonna 2001 Bayern Münchenille. Kauden 2000–2001 päätteeksi Cúper jätti Valencian, jonka kannattajat syyttivät joukkuetta liian puolustusvoittoisesta pelityylistä ja siirtyi Interin valmentajaksi Italiaan. Interissä Cúper saavutti kaudella 2002–2003 Mestarien liigan välierät ja oli Italian liigan kärkipäässä. Kaudella 2003–2004 Cúper sai potkut Interistä kahdeksan ottelun jälkeen kauden alettua huonosti.


title: Héctor Cúper

text: Kaudella 2004–2005 Cúper korvasi Mallorcassa Tomeu Llompartin joka hoiti väliaikaisen päävalmentajan tehtäviä Benito Floron saatua potkut Mallorcasta. Cúper onnistui nostamaan joukkueen putomisahdingosta – sarjapaikka säilyi kauden viimeisessä ottelussa. Seuraava kausi meni huonosti ja Cúper päätti erota helmikuussa 2006. Paluun valmentamiseen Cúper teki vuonna 2007 siirtyessään Betisin valmentajaksi, mutta hän sai potkut tehtävästä jo 14 kierroksen jälkeen joukkueen juututtua sarjataulukon häntäpäähän.


title: Héctor Cúper

text: Maaliskuussa 2008 Cúper siirtyi Serie A:n putoamistaisteluun joutuneen Parma FC:n päävalmentajaksi. Cúperin johdolla Parma on yrittänyt epätoivoisesti säilyttää sarjapaikkansa. Toiseksi viimeisellä kierroksella Parma hävisi ACF Fiorentinalle 3–1. Cúper sai pian ottelun jälkeen potkut seurasta, joka on ennen viimeistä otteluaan kaksi pistettä putomaisviivan alapuolella.


title: Héctor Cúper

text: Elokuun alussa 2008 Georgian jalkapalloliitto ilmoitti palkanneensa Cúperin maajoukkueensa uudeksi päävalmentajaksi MM2010-karsintoihin. Menestys MM-karsinnoissa jäi vaisuksi ja Georgia oli lohkonsa jumbo voittamatta ainoatakaan ottelua. Cúper jätti tehtävänsä karsintojen päätyttyä.


title: Héctor Cúper

text: Marraskuun alussa 2009 Cúper allekirjoitti kesään 2010 ulottuvan sopimuksen Kreikan Superliigassa viidentenä majailevan Aris Thessalonikin kanssa. Cúperin johdolla seura säilytti saman sijan kauden loppuun asti. Cupissa Cúper luotsasi Arisin aina finaaliin asti, mutta voitto karkasi Panathinaikosille 1–0.


title: Héctor Cúper

text: Cúper erosi yllättäen Arisin päävalmentajan tehtävistä tammikuussa 2011. Cúper oli tehnyt seurassa hyvää työtä johdattamalla Arisin yllättäen jatkoon kovasta Eurooppa-liigan alkulohkosta.


title: Héctor Cúper

text: Kesäkuussa 2011 Cúper palasi valmentajaksi Espanjaan allekirjoitettuaan vuoden sopimuksen Racing Santanderin kanssa. Cúperin urakka Racingissa jäi lyhyeksi, sillä hän sai kehnon menestyksen vuoksi potkut jo marraskuun lopussa 2011. Seura voitti argentiinalaisen alaisuudessa vain yhden pelaamastaan 13 ottelusta.


title: Héctor Cúper

text: Joulukuussa 2011 Cúperista tuli Turkin Superliigassa pelaavan Ordusporin päävalmentaja. Cúperin johdolla Orduspor onnistui säilyttämään paikkansa Superliigassa kauden 2011/12 päätteeksi ollen 14:s. Kaudella 2012/13 joukkue jumittui putoamiskamppailuun ja Cúper jätti seuran huhtikuussa 2013.


title: Héctor Cúper

text: Marraskuussa 2013 Cúper jatkoi uraansa Al Waslin päävalmentajana. Hän sai kuitenkin potkut dubailaisseurasta jo maaliskuussa 2014 heikkojen tulosten vuoksi.


title: Héctor Cúper

text: Maaliskuun alussa 2015 Cúperista tuli Egyptin jalkapallomaajoukkueen päävalmentaja. Argentiinalaisvalmentaja luotsasi Egyptin Afrikan mestaruuskisoihin 2017. Egypti oli ennen Cúperin pestiä karsiutunut turnauksesta kolme kertaa perättäin. Cúperin johdolla historiassaan seitsemän mestaruutta voittanut Egypti palasi huipulle ja raivasi turnauksessa tiensä loppuotteluun saakka. Finaalissa Egypti joutui taipumaan Kamerunille 2–1.


title: Héctor Cúper

text: Cúper luotsasi Egyptin MM-lopputurnaukseen 2018. Edellisen kerran "Faaraot" pelasivat lopputurnauksessa vuonna 1990. Egyptin lopputurnausta varjosti supertähti Mohamed Salahin loukkaantuminen juuri ennen kisoja. Egyptin turnaus päättyi kuitenkin jo alkulohkoon joukkueen hävittyä kaikki kolme otteluaan. Turnauksen jälkeen Cúper jätti tehtävänsä.


title: Jan-Olof Strandberg

text: Jan-Olof "Puppe" Strandberg (s. 5. marraskuuta 1956 Helsinki) on suomalainen sähköbassokitaristi, joka aloitti soittamisen jo 14-vuotiaana. Hän aloitti bassokitaraopintonsa Oulunkylän Pop/jazz -opistossa. Strandberg jatkoi opintojaan klassisen musiikin koulutusta antavassa Helsingin Konservatoriossa soittimenaan sähköinen kontrabasso, "upright bass".


title: Jan-Olof Strandberg

text: Puppe Strandbergin ura alkoi varsinaisesti 1970-luvun puolivälissä Rauli Badding Somerjoen yhtyeessä. Ensimmäisen yhtyeensä "Funky President" hän kokosi yhdessä "Right-Hand" Hännisen kanssa 1977. Noihin aikoihin Jan-Olof soitti myös yhdessä Jukka Tolosen ja Ilkka Rantamäen kanssa. Rantamäen kanssa hän teki myöhemmin kolme albumiakin.


title: Jan-Olof Strandberg

text: 1980-luvun alkupuolella Jan-Olof soitti bassoa Steel City -yhtyeessä. Vuonna 1983 hän perusti Right-Hand Hännisen kanssa yhtyeen "F&F". Sen laulajaksi tuli Bianca Morales, jonka nimi liitettiin myöhemmin yhtyeen nimeenkin: "Bianca Morales & F.F". Yhtye esiintyi vuoden 1986 loppuun saakka. 1980-luvun loppupuolella Jan-Olof soitti yhdessä laulaja-huuliharpisti Pepe Ahlqvistin kanssa. He kävivät yhdessä kiertueella Puolassa vuonna 1987. Tämän jälkeen Jan-Olof soitti useita vuosia Ilkka Rantamäki Bandissa.


title: Jan-Olof Strandberg

text: 1990-luvun puolivälissä Puppe Strandberg aloitti muiden projektiensa ohessa soolouran. Hänen ensimmäinen sooloalbuminsa "At The Music Box" julkaistiin 1995. Seuraava albumi "Great Moments" levytettiin ja julkaistiin 1997. 1990-luvun lopulla Strandberg kehitteli ajatusta puoliakustisesta bassokitarasta. Soittimen - Strandberg Signature - suunnitteli ja rakensi Rauno Nieminen. Puppe Strandbergin albumi "The Electric City" julkaistiin elokuussa 2003 ja albumi "Strandberg Project featuring Paul Jackson" marraskuussa 2004.


title: Jan-Olof Strandberg

text: Puppe Strandbergin muusikon ura jatkuu tällä hetkellä mm. Mel Gaynorin kansainvälisen The Fusion Project –ryhmän jäsenenä.


title: Peter Frenkel

text: Peter Frenkel (s. 13. toukokuuta 1939 Eckartsberga, Saksa) on saksalainen kilpakävelijä, jonka päämatkana oli 20 kilometriä. Kilpailu-urallaan hän edusti Itä-Saksaa.


title: Peter Frenkel

text: Frenkel voitti Münchenin 1972 kesäolympialaisissa kultaa 20 kilometrin kävelyssä ajalla 1.26.42,4. Seuraavissa olympialaisissa Montréalissa 1976 hän saavutti pronssia ajalla 1.25.29,4. Jo Méxicon 1968 olympialaisissa hän sijoittui kymmenenneksi ajalla 1.37.20,8. Helsingin EM-kilpailuissa 1971 hän sijoittui neljänneksi ajalla 1.27.52,8. Rooman EM-kilpailuissa 1974 hän keskeytti.


title: Peter Frenkel

text: Frenkel saavutti kaksi kolmatta sijaa kävelyn maailmancupissa vuosina 1970 ja 1975. Hän käveli 20 000 metrin ratakävelyssä maailmanennätyksen 1.25.50,0 heinäkuussa 1970 ja 1.25.19,4 kesäkuussa 1972. Lisäksi hän teki kahden tunnin ratakävelyn maailmanennätyksen 26 658 metriä huhtikuussa 1971 ja 26 930 metriä huhtikuussa 1974; jälkimmäisessä kilpailussa hän teki myös 30 000 metrin ratakävelyn maailmanennätyksen 2.14.21,2.


title: Peter Frenkel

text: Frenkel aloitti keskimatkojen juoksijana ja siirtyi vuonna 1960 kävelyyn. Häntä valmensi vuoteen 1968 saakka Wilhelm Kustak ja tämän jälkeen Hans-Joachim Pathus. Ennen Münchenin olympialaisia hän harjoitteli Schönefeldin lentokentän alipainekammiossa.


title: Peter Frenkel

text: Frenkel edusti ASK Vorwärts Potsdam -seuraa. Aktiiviurallaan hän oli 182 senttimetriä pitkä ja painoi 75 kilogrammaa. Urheilu-uransa jälkeen hän toimi valokuvaajana ja Kansanarmeijan majurina.


title: Lauri Haikola

text: Lauri Robert Haikola (2. syyskuuta 1917 Sievi – 21. tammikuuta 1987 Helsinki) oli suomalainen luterilainen pappi, teologian tohtori ja professori, jota arvostetaan kansainvälisesti merkittävänä Luther-tutkijana.


title: Lauri Haikola

text: Haikola pääsi ylioppilaaksi Ylivieskassa sijaitsevasta Raudaskylän lukiosta 1937 ja ryhtyi opiskelemaan teologiaa. Hän osallistui talvisotaan 1939–1940 ja haavoittui menettäen toisen jalkansa. Haikola vihittiin papiksi vuonna 1944.


title: Lauri Haikola

text: Haikola jatkoi opintojaan Ruotsissa. Hän suoritti teologian lisensiaatin tutkinnon vuonna 1947 ja väitteli teologian tohtoriksi Lundin yliopistossa vuonna 1952. Hän toimi Lundin yliopistossa 1948–1956 opettajana, dosenttina ja vt. professorina opetusalueinaan dogmatiikka, etiikka ja kirkkojen tunnustuksia tutkiva symboliikka. Uppsalan yliopistossa hän toimi teologisen etiikan ja uskonnonfilosofian dosenttina 1955–1959 sekä vt. professorina 1957. Haikola siirtyi Helsingin yliopistoon vuonna 1959 saadessaan teologisen etiikan ja uskonnonfilosofian professuurin, jota hän hoiti eläkkeelle siirtymiseensä asti vuoteen 1978.


title: Lauri Haikola

text: Haikolan keskeinen tutkimusala oli Lutherin ja myöhäisemmän luterilaisuuden välinen opillinen suhde.


title: Kim

text: Kim on monissa maissa yleinen etunimi. Muun muassa Suomessa, Virossa ja Tanskassa Kim on pääasiassa miehennimi ja sen katsotaan tulevan Joakimista (heprean "Jehoiachim", ’Jahve herättää’).


title: Kim

text:
Suomessa nimi Kim on maaliskuuhun 2017 mennessä annettu hieman yli 6 300 miehelle ja noin 460 naiselle. Suomenkielisissä perheissä nimeä on alettu käyttää 1960-luvulla, jolloin muotiin tulivat rakenteeltaan yksinkertaiset, lyhyet nimet. Almanakan suomalaiseen nimipäiväkalenteriin Kim lisättiin vuonna 1995. Kimin päivä on 20. maaliskuuta, joka on myös Joakimin ja Akin nimipäivä.
Englanninkielisissä maissa Kim on käytössä sekä miehen- että naisennimenä. Kim saattaa tällöin olla kelttiläistä alkuperää. Nimen yleistymiseen on vaikuttanut paljon Rudyard Kiplingin romaani "Kim", jossa päähenkilön nimi on muodostettu vanhasta englantilaisesta sukunimestä Kimball (’kuninkaallinen kukkula’).


title: Matthew Williams

text: Matthew Williams (s. 1. helmikuuta 1977) on yhdysvaltalainen ammattilaisuransa lopettanut koripalloilija.


title: Matthew Williams

text: Williams pelasi Suomen pääsarjassa seitsemän kautta. Kouvojen lisäksi hän edusti Suomessa Korisliigassa Espoon Honkaa, Äänekosken Huimaa sekä Lappeenrannan NMKY:aa. Williams oli 200 cm pitkä ja pelasi laitahyökkääjänä.


title: Matthew Williams

text: Kauden 2007–2008 Williams aloitti Sveitsin pääsarjassa pelaavan BBC Montheyn riveissä. Hän ei kuitenkaan ollut tyytyväinen oloonsa seurassa ja teki joulukuussa 2007 loppukauden kattavan sopimuksen loukkaantumisista kärsineen Espoon Hongan kanssa.


title: Bernardo Segura

text: Bernardo Segura (s. 11. helmikuuta 1970 San Mateo Atenco, Meksiko) on meksikolainen kilpakävelijä, jonka päämatkana oli 20 kilometriä.


title: Bernardo Segura

text: Segura saavutti Atlantan kesäolympialaisissa vuonna 1996 pronssia. Sydneyn olympialaisissa 200 hänet hylättiin ja Ateenan olympialaisissa 2004 hän keskeytti kisan. Hänen 20 000 metrin rataennätyksensä vuodelta 1994 on matkan maailmanennätys.


title: Bernardo Segura

text: Bernardo Segura oli aktiiviurallaan 175 senttimetriä pitkä ja painoi 62 kilogrammaa.


title: Hugo Almeida

text: Hugo Miguel Pereira de Almeida (s. 23. toukokuuta 1984 Figueira da Foz, Portugali) on portugalilainen jalkapalloilija. Pelipaikaltaan hän on hyökkääjä. Almeida edustaa Kreikan Superliigassa pelaavaa AEK Ateenaa.


title: Hugo Almeida

text: Almeida aloitti jalkapalloilun kotikaupunkinsa Associação Naval 1.º Maio -nimisessä seurassa. Vuonna 2000 hän siirtyi Portugalin suurseuraan FC Portoon. Peliaika jäi kuitenkin vähiin, joten hän kävi pelaamassa lainalla kahteen otteeseen U.D. Leirassa vuosina 2002-2003 ja 2004. Vuonna 2005 hän pelasi lainasopimuksella Boavistassa 14 ottelua. Hyvien peliesityksien ansiosta Almeida pääsi kaudella 2005-2006 pelaamaan useita otteluita Portossa. Hän oli yksi ratkaisevimmista pelaajista, kun Porto voitti Portugalin mestaruuden. Samaisella kaudella hän teki yhden Mestarien liiga -kauden komeimmista maaleista vapaapotkusta ottelussa Internazionalea vastaan San Sirolla.


title: Hugo Almeida

text: Almeida lainattiin Werder Bremeniin kaudella 2006-2007. Hän esiintyi edukseen, joten Bremen päätti tehdä portugalilaisen kanssa sopimuksen, jonka mukaan hän pelaa joukkueessa vuoteen 2011 saakka. Bremenin tehokkain hyökkääjä Miroslav Klose oli juuri siirtynyt Bayern Müncheniin, joten joukkueeseen tarvittiin uusi hyökkääjä.


title: Hugo Almeida

text: Almeida pelasi kaikkien mahdollisten ikäluokkien maajoukkueissa aina U-15-joukkueesta lähtien. Aikuisten joukkueessa hän debytoi tammikuussa 2004 ottelussa Englantia vastaan.


title: Ed Nelson

text: Ed Nelson (s. 18. maaliskuuta 1982) on yhdysvaltalainen koripalloilija. Hän on pelipaikaltaan sentteri ja pituutta hänellä on 203cm. Nelson valmistui vuoden 2006 keväällä Connecticutin yliopistosta. Ammattilaisuransa hän aloitti Suomesta pelaten kauden 2006–07 Korisliigassa UU-Korihaiden joukkueessa. Hän voitti kauden 2006–07 IS-tähtikisan yhden tähden erolla Jukka Matiseen. Lisäksi hänet valittiin Korisliigan kuukauden pelaajaksi lokakuussa 2006.


title: Luettelo jääkäreistä

text: Tämä on luettelo Suomen jääkäriliikkeeseen kuuluneista jääkäreistä. Kaiken kaikkiaan 1 895 vapaaehtoista aloitti jääkärikoulutuksen 1915–1918 Saksassa. Aluksi 200 suomalaista koulutettiin Lockstedtin leirillä Holsteinissa. Vuoden 1915 syksyllä Saksa päätti nostaa suomalaisosaston vahvuuden 2 000 mieheen. Suomessa aloitettiin koko maata kattava salainen värväys. Seuraavana keväänä joukosta muodostettiin Kuninkaallinen Preussin Jääkäripataljoona 27.


title: Luettelo jääkäreistä

text:
Siirry kirjaimeen → A B C D E F G H I J K L M
N O P R S T U
V W Y Z Å Ä Ö


title: John Toshack

text: John Toshack OBE (s. 22. maaliskuuta 1949 Cardiff, Wales) on walesilainen jalkapallovalmentaja ja entinen hyökkääjä.


title: John Toshack

text: Toshack muistetaan parhaiten Liverpoolin hyökkääjänä 1970-luvun menestysjoukkueessa. Toshack siirtyi Liverpooliin Cardiff Citystä 21-vuotiaana 110 000 punnan siirtosummalla. Toshack debytoi ottelussa Coventrya vastaan ja teki ensimmäisen maalinsa derbyssä Evertonia vastaan.


title: John Toshack

text: Toshack muodosti tehokkaan ja loistavan kärkiparin yhdessä 1971 Liverpooliin tulleen Kevin Keeganin kanssa. Liigatasolla Liverpoolissa Toshack pelasi kaikkiaan 246 ottelua je teki komeat 96 maalia. Hän oli voittamassa kolmea Englannin mestaruutta, kahta UEFA Cupia ja yhtä FA Cupia. Toshack siirtyi Liverpoolista Swansea Cityyn 1978 ja päätti uransa 1984.


title: John Toshack

text: Toshack pelasi Walesin maajoukkueessa 40 ottelua ja teki niissä 13 maalia.Toshack aloitti valmennusuransa pelaaja-valmentajana Swansea Cityssä. Toshackin johdolla seura nousi nelosdivisioonasta aina pääsarjatasolle saakka. Huikeasta menestyksestään Toshack sai Brittiläisen imperiumin upseerin (OBE) arvonimen.


title: John Toshack

text: Myöhemmin Toshack on toiminut valmentajana lähinnä Espanjassa, mutta myös Portugalissa, Turkissa, Ranskassa ja Italiassa. Real Madridin hän luotsasi Espanjan mestaruuteen 1990. Hän on luotsannut myös baskiseura Real Sociedadia kolmeen otteeseen.


title: John Toshack

text: Vuonna 2004 Toshack seurasi Mark Hughesia Walesin jalkapallomaajoukkueen päävalmentajana. Toshackin johdolla Wales kävi vuosien varrella läpi nuorennusleikkausta vanhojen tähtien kuten Ryan Giggsn ja Gary Speedin vetäytyessä maajoukkuetoiminnasta. Arvokisoihin Toshack ei kuitenkaan Walesia onnistunut luotsaamaan. Toshack joutui ankaran kritiikin kohteeksi syksyllä 2010, kun Wales avasi EM2012-karsinnat vierastappiolla Montenegrolle. Hän erosi tehtävistään viikko tappiollisen ottelun jälkeen.


title: John Toshack

text: Elokuussa 2011 Toshackista tuli Makedonian maajoukkueen päävalmentaja. Toshackin alaisuudessa Makedonia voitti vain yhden ottelun ja lopulta walesilainen jätti tehtävänsä elokuussa 2012.


title: John Toshack

text: Maaliskuussa 2013 Toshack palasi valmennustehtäviin Azerbaidžanin valioliigan putoamiskamppailuun pudonneen Xəzər-Lənkəran FK:n päävalmentajana. Toshackin johdolla Xəzər sijoittui liigassa kahdeksanneksi ja säilytti sarjapaikkansa. Hän johdatti joukkueen myös Azerdbaidžanin cupin loppuotteluun, jossa Xəzər kuitenkin hävisi Neftçi Bakulle rangaistuspotkuilla 5–3. Syksyllä hän sai revanssin Bakusta, kun Xəzər kukisti joukkueen supercupin finaalissa 2–1. Tulokset liigassa eivät kaudella 2013/14 tyydyttäneet Toshackia ja hän erosi marraskuun lopulla 2013, kun joukkue oli kerännyt vain 14 pistettä liigan 14 kierroksen aikana.


title: John Toshack

text: Kesäkuussa 2014 Toshack siirtyi marokkolaisen Wydad Casablancan päävalmentajaksi. Seura palasi Toshackin johdolla Marokon mestariksi viiden vuoden tauon jälkeen kaudella 2014/15. Toshack sai potkut seurasta syyskuussa 2016 Wydad Casablancan hävittyä AFC Champions Leaguen välierissä El Zamalekille 4–0.


title: Ensimmäinen huomautus roskaväelle

text: Ensimmäinen huomautus roskaväelle on oululaisen punk metal-yhtyeen Tuiran Miliisin vuonna 2007 julkaisema esikoisalbumi.


title: Päntäneenjoki

text:
Päntäneenjoki on noin 44 kilometrin pituinen joki Kauhajoella. Joki saa alkunsa Kauhajoen länsiosista. Kokonkylässä joki yhtyy 24 kilometriä pitkään Kainastonjokeen. Joki kuuluu Kyrönjoen vesistöalueeseen.
Päntäneenjoen vedenlaatu oli 2000-luvun alussa tyydyttävä. Päntäneenjoen alaosa on kuormittunut raskaasti hajakuormituksesta johtuen.


title: Päntäneenjoki

text: Päntäneenjoen rannoilla sijaitsee peltoalueita, jotka ovat pysyvässä käytössä. Joki on erittäin eroosioherkkä ja mutkainen.


title: Päntäneenjoki

text: Tavallisia Päntäneenjoen yläosan ja sivu-uomien kaloja ovat kivennuoliainen, harjus, purotaimen ja kivisimppu. Harjus- ja taimenkannat lienevät kuitenkin riippuvaisia vuosittain tapahtuvista istutuksista. Joen keski- ja alaosassa tavallisia kaloja ovat kiiski, ahven, made, hauki ja särki.


title: Strateginen ydinase

text: Strateginen ydinase on ydinase, jolla tuhotaan strategisia kohteita, kuten ydinohjuksia, komentokeskuksia ja suuria kaupunkeja. Vertailun vuoksi taktiset ydinaseet on tarkoitettu käyttöön taistelukentällä. Strategisten aseiden räjähdysvoima on paljon suurempi, vähintään 100 kilotonnia, suurimmillaan monta megatonnia. Voimakkain aktiivisessa käytössä ollut ydinase oli 25 megatonnin B41. Nykyisellään tehokkain on B83, jonka räjähdysvoima on 1,2 megatonnia. Jotkut aseet voivat toimia sekä taktisina että strategisina, esimerkiksi B61.


title: Strateginen ydinase

text: Strategisilla ydinaseilla on suurempi kantama kuin taktisilla. Strategisten aseiden päätehtävänä nykyisin on estää erityisesti ydinsota, "molemminpuolisen pelotteen opin" mukaisesti; toinen puoli ei uskalla laukaista ydinaseitaan, koska toisen puolen vastaisku tuottaisi liian suurta vahinkoa sodan aloittajalle.


title: Strateginen ydinase

text: Puhuttaessa "strategisesta ydinasetriadista" tarkoitetaan kolmea järjestelmää:


title: Harry Mulisch

text: Harry Mulisch (29. heinäkuuta 1927 Haarlem, Alankomaat – 30. lokakuuta 2010 Amsterdam, Alankomaat) oli alankomaalainen kirjailija. Hän kuuluu yhdessä W. F. Hermansin ja Gerard Reven kanssa maansa sodanjälkeisen kirjallisuuden keskeisiin nimiin.


title: Harry Mulisch

text: Mulisch syntyi Haarlemissa, mutta asui Amsterdamissa vuodesta 1958. Hänen isänsä oli alun alkaen Itävalta-Unkarista ja äitinsä juutalainen. Sekä Mulisch että hänen äitinsä säästyivät keskitysleireiltä.


title: Harry Mulisch

text: Mulisch julkaisi monenlaista kirjallisuutta: romaaneja, novelleja, näytelmiä, runoja, esseitä ja omaelämäkerrallisia teoksia. Hänen tunnetuimpia julkaisujaan ovat myös elokuviksi tehdyt "De aanslag" (1982, suom. "Attentaatti", Kirjayhtymä, 1984) ja "De Ontdekking van de Hemel" (1992).


title: Harry Mulisch

text: Mulisch mainittiin usein Nobel-ehdokkaana.


title: Miles Dougal

text: Miles Dougal on yhdysvaltalainen näyttelijä. Hänet muistetaan parhaiten Elviksen roolista elokuvassa Detroit Rock City vuonna 1999. Lisäksi hän on näytellyt muun muassa elokuvissa The Chase (1994) ja Look (2007).


title: Melanie Lynskey

text: Melanie Lynskey (s. 16. toukokuuta 1977 New Plymouth, Uusi-Seelanti) on uusiseelantilainen näyttelijä, jonka ura alkoi Pauline Parkerin roolista Peter Jacksonin elokuvassa "Taivaalliset olennot" (1994). Lynskey muistetaan muun muassa Bethin roolista elokuvassa "Detroit Rock City" vuonna 1999 ja Rosen roolista tilannekomediasarjassa "Miehen puolikkaat" vuosina 2003–2011. Vuonna 2008 hän esiintyi yhdysvaltalaisessa lännensarjassa "Comanche Moon" Pearl Colemanin roolissa.


title: Roberto Arlt

text: Roberto Arlt (2. huhtikuuta 1900 – 26. heinäkuuta 1942) oli argentiinalainen kirjailija. Hän tuli tunnetuksi sekä novelleista, romaaneista että näytelmistä.


title: Roberto Arlt

text: Arlt syntyi Buenos Airesissa, jossa hän myös kuoli sairauskohtaukseen vain 42 vuoden ikäisenä.


title: Roberto Arlt

text: Lyhyestä elämästään huolimatta Arlt jätti jälkeensä huomattavan kirjallisen tuotannon; romaaneista tunnetuimpia ovat "El juguete rabioso" (1926), "Los siete locos" (1929) ja "Los lanzallamas" (1931).


title: Yhdyskuntasuunnittelu

text: Yhdyskuntasuunnittelu (myös aluesuunnittelu) tarkoittaa ihmisyhdyskuntien suunnittelua, joka koostuu sekä kaavoituksesta että yhdyskuntateknisestä suunnittelusta. Tarkoituksena on suunnitella muun muassa maa- ja vesialueiden käyttöä sekä palveluita kuntatasolla ihmisten lähiympäristöön.


title: Yhdyskuntasuunnittelu

text: Yhdyskuntasuunnittelu liittyy eri tavoin kuntien rajat ylittävään seutusuunnitteluun. Eduskunta sääti vuonna 1991 lain, jolla seutusuunnittelu ja entiset maakuntaliitot yhdistettiin ylimmän tason valtakunnalliseksi suunnitteluorganisaatioksi. Vuoden 1994 alusta lähtien nämä uusiutuneet maakuntaliitot toimivat aluekehitysviranomaisina.


title: Yhdyskuntasuunnittelu

text: Valtakunnallisella tasolla ei ole olemassa pysyvää suunnittelurganisaatiota. Tämä heijastaa sitä aikakautta, joka alkoi 1990-luvun alussa tapahtuneesta sosialististen valtioiden hallinnon alasajosta. Suunnitelmallisuuteen valtioiden hallinnossa alettiin luottaa entistä vähemmän ja valtaa antaa ohjailemattomalle kasvulle ja kehitykselle nousemassa olevan liberalismin hengen mukaisesti. Kuvaavaa tälle kehitykselle on, että "Valtakunnan Suunnittelu" on erään pienen arkkitehtitoimiston omakseen ottama nimi.


title: Yhdyskuntasuunnittelu

text: Myös yliopistot ovat viime vuosikymmeninä vähentäneet yhdyskuntasuunnittelun opetustaan keskittymällä lähialuesuunnitteluun. Urbaani suunnittelu ja maisemasuunnittelu ovat uusia kokoavia termejä. Utilitaristiset näkökulmat maanomistuksellisiin ja kaavoituksellisiin ongelmiin ovat samalla saaneet väistyä ja yksityisten maanomistajien ja kiinteistöbisneksen harjoittajien edun valvonnasta huolehtiminen on noussut entistä merkityksellisempään rooliin ilman kattavaa poliittista debattia.


title: Hora

text: Hora (, "tanssi") on romanialainen ja moldavialainen kansantanssilaji. Se on erityisesti juhlissa tanssittava piiritanssi, jossa on paljon osanottajia.


title: Hora

text: Tanssin kreikankielinen nimi on käytössä piiritanssin yleiskäsitteenä laajalti koko Balkanin alueella ja sen kreikankielinen alkumuoto myös kreikkalaisessa kansanmusiikissa.


title: Hora

text: Muita tanssin nimivariantteja ovat venäläinen "horovod", bulgarialainen "horo", makedonialainen "oro", gagauzialainen "huro", ukrainalainen ja serbialainen "kolo" ja Mustanmeren alueen turkkilaisten "horon".


title: To Hell and Back

text: To Hell and Back on power metal -yhtye Sinergyn toinen studioalbumi. Se julkaistiin vuonna 2000 levymerkillä Nuclear Blast.


title: Thrashing Relics Volume 1

text: Thrashing Relics Volume 1: Underground thrash metal from Finland 1987-1990 on suomalaisen levy-yhtiön Bestial Burstin julkaisema kokoelmalevy. Albumille on koottu Pohjois-Pohjanmaalta kotoisin olevien thrash metal-yhtyeiden demoja. Albumi julkaistiin vuonna 2006


title: Thrashing Relics Volume 1

text: Sulkujen sisällä yhtyeen kotikaupunki/-kunta ja toisten sulkujen sisällä äänite jolta kappaleet ovat peräisin.


title: Thrashing Relics Volume 1

text: Lycantrophy (Kuusamo) (demot Sickness Revealed ja Sleepwalker.)


title: Thrashing Relics Volume 1

text: Morphosis (Kuusamo) (demo Sick Standard of Living.)


title: Thrashing Relics Volume 1

text: National Napalm Syndicate (Pudasjärvi) (demo Painful Ten Hours.)


title: Thrashing Relics Volume 1

text: Mengele (Kiiminki) (demo Abominable Thoughts.)


title: Ernst Jünger

text: Ernst Jünger (29. maaliskuuta 1895 Heidelberg – 17. helmikuuta 1998 Riedlingen) oli saksalainen kirjailija, hyönteistutkija ja sotilas. Hänen kenties tunnetuin teoksensa, romaani "Teräsmyrskyssä" ("In Stahlgewittern", 1920), kertoo hänen omista kokemuksistaan ensimmäisessä maailmansodassa. Jotkut pitävät Jüngeriä yhtenä aikansa merkittävimmistä saksalaisista kirjailijoista ja Saksan konservatiivisen vallankumouksen sankarina. Toiset pitävät häntä taantumuksellisena militaristina.


title: Ernst Jünger

text: Ernst Jünger syntyi Heidelbergissa ja kasvoi Hannoverissa. Hän lähti Muukalaislegioonaan, jonka palveluksessa hän oli Algeriassa Pohjois-Afrikassa vuosina 1913–1914. Ensimmäisen maailmansodan alussa Jünger ilmoittautui vapaaehtoisena palvelukseen. Hänet määrättiin 73. Fusilieerirykmenttiin (1. Hannoverilainen), jonka riveissä hän osallistui ensimmäisen kerran taisteluun Champagnen suunnalla länsirintamalla 1914. Vuonna 1915 Jünger ylennettiin upseerikoulutuksen jälkeen vänrikiksi. Jünger toimi rykmentissään sekä joukkueenjohtajana että komppanianpäällikkönä ja iskuosastojen johtajana nk. Stoßtrupp-osastoissa. Jünger oli sotilaana etevä ja rohkea. Hänet palkittiin ansioistaan taistelukentällä muun muassa I luokan Rautaristillä ja Hohenzollernin Ritariristillä miekoin. Vuonna 1918 23-vuotiaalle Jüngerille myönnettiin kaikkien aikojen nuorimpana Pour le Mérite, Preussin korkein sotilaallinen kunniamerkki. Hän haavoittui sodassa 14 kertaa, joista viisi luodin osumasta.


title: Ernst Jünger

text: Jünger meni vuonna 1925 naimisiin Gretha von Jeinsenin kanssa; parille syntyivät lapset Ernst (1926–1944) ja Alexander (1934–1993). Gretha kuoli vuonna 1960. Vuonna 1962 hän avioitui kielitieteilijä Liselotte Lohrerin kanssa.


title: Ernst Jünger

text: Jünger ei julkisesti tukenut Adolf Hitleriä mutta ei myöskään vastustanut – joskin hänen vuonna 1939 ilmestynyt romaaninsa "Marmorijyrkänteillä" ("Auf den Marmorklippen") on tulkittavissa kansallissosialismin vastaiseksi allegoriaksi. Myöhemmällä urallaan hän otti kantaa poliittisiin kysymyksiin vielä vähemmän. Hän oli sodan jälkeen lyhyen aikaa liittoutuneiden määräämässä julkaisukiellossa ja asui jonkin aikaa Pariisissa. Hän voitti myöhemmällä urallaan lukuisia tunnustuksia, joista keskeisiä olivat "Bundesverdienstkreuz" ja Frankfurtin kaupungin Goethe-palkinto. Hän sai kunniatohtorin arvon Bilbaossa vuonna 1989.


title: Ernst Jünger

text: Jünger oli henkisesti vireä ja kirjoitti lähes elämänsä loppuun saakka. Hän kääntyi yli 100-vuotiaana protestanttisuudesta katoliseen uskoon ja tunsi henkilökohtaisesti Albert Hofmannin, toisen pitkäikäisen merkkihenkilön. Jünger käytti myöhemmällä iällä säännöllisesti lukuisia huumausaineita, esimerkiksi kokaiinia ja LSD:ta. Hän näki kaksi kertaa Halleyn komeetan, ja hän kertoo tapahtumista päiväkirjamuotoisessa teoksessaan "Zwei Mal Halley".


title: Seiersberg

text: Seiersberg on kunta Steiermarkin osavaltiossa Itävallassa. Sen asukasluku oli vuonna 2006 7 027.


title: Seiersberg

text: Seiersberg on osa Graz-Umgebungin piiriä. Se sijaitsee heti Grazin lounaspuolella ja on käytännössä yksi Grazin esikaupungeista. Sen pinta-ala on 7,9 neliökilometriä.


title: Seiersberg

text: Grazin liikennelaitos palvelee Seiersbergin asukkaita, ja kunnassa on myös yhteinen rautatieasema Feldkirchen bei Grazin kanssa. Grazin lentoasema sijaitsee lähistöllä.


title: Seiersberg

text: Seiersbergissä sijaitsee Itävallan kolmanneksi suurin kauppakeskus, "Shopping City Seiersberg".


title: Luettelo Forgotten Realmsin tapahtumapaikoista

text: Tämä on lista Forgotten Realms -fantasiamaailman tapahtumapaikoista.


text: Jäätuulen laakso ("Icewind Dale") on kaukana Faerunin pohjoisosassa, Maailmanselkä-nimisen vuoriston pohjoispuolella sijaitseva tasanko. Regheldin Jäätiköltä ja Ajelehtivan Jään Mereltä puhaltavat kylmät tuulet ovat antaneet tasangolle nimen. Tällä autiolla lakeudella asuvat vain Kymmeneen kaupunkiin hakeutuneet hylkiöt, jotka eivät voi asua sivistyneissä kaupungeissa ja tundraa hallitsevat barbaarit.


text: Kymmenen kaupunkia ("Ten Towns") on Kelvinin Paadeksi kutsutun kalliomuodostelman juurelle muodostunut yhteisö, johon kuuluu kymmenen erillistä kaupunkia. Kaupungit ovat kolmen järven, Maer Dualdonin, Lac Dinnesheren ja Punaveden ympäristössä.Jäätuulen laakson pohjukassa on kuuma lähde jota barbaarit nimittävät Ainasulaksi ("Evermelt"). Sen kautta pääsee Ingeloakastimizilianin, Jääsurmaksikin kutsutun valkoisen lohikäärmeen luolaan.


text: Pohjola ("The North") on yleinen nimitys koko Faerunin pohjoiselle osalle. Alueella on muutamia merkittäviä keskuksia.


text: Hopeakuu ("Silverymoon") on Pohjolan keskus. Sitä hallitsee Alustriel, yksi Seitsemästä sisaresta.


text: Jäätuulen laaksoon johtavan solan eteläpuolella on Luskanin satamakaupunki. Niin sanotuissa sivistyneissä yhteisöissä Luskanin maine on melko kyseenalainen.


text: Mithralsali ("Mithral Hall") on vanha kääpiöiden kaivoskaupunki Maailmanselän vuoriston eteläpuolella.


text: Uumenenalaksi ("The Underdark") kutsutaan koko laajaa käytävien ja luolien verkostoa, joka levittäytyy Torilin pinnan alapuolella. Se on drowien, duergarien, syvänmaahisten ja monien hirviöiden valoton kotimaa.


text: Menzoberranzanin drowkaupunkia hallitsee kahdeksan matriarkkaäidin neuvosto, jonka valta on kuitenkin vain hyvin pinnallista, sillä Lolth ei suosi järjestäytyneisyyttä. Menzoberranzanin korkein valtahuone on Baenre, jonka matriarkkaäitiä pidetään Lolthin lähimpänä suosikkina.


text: Menzoberranzanin lähellä on drowien pahimpien vihollisten svirfneblien kaupunki, Blingdenstone. Syvämaahisten kaupunki on levittäytynyt useisiin pienempiin luoliin ja käytäviin, jotka ympäröivät suurta keskusluolaa, missä kohoaa maahiskuninkaan linna.


title: Geórgios Theodorídis

text: Geórgios Theodorídis (, s. 12. joulukuuta 1972) on kreikkalainen entinen pikajuoksija.


title: Geórgios Theodorídis

text: Theodorídis karsiutui Maebashin sisäratojen MM-kisoissa 1999 60 metrin juoksun välierissä ajalla 6,58. Myöhemmin samana vuonna hän karsiutui Sevillan MM-kisoissa 100 metrin juoksun toisissa alkuerissä ajalla 10,30. Seuraavana vuonna hän voitti EM-hopeaa Gentin sisäratojen EM-kisoissa 60 metrillä ajalla 6,51 ja karsiutui Sydneyn olympialaisissa 100 metrin alkuerissä. Lissabonin sisäratojen MM-kisoissa 2001 hän sijoittui 60 metrillä seitsemänneksi. Seuraavana vuonna hän karsiutui Münchenin EM-kisoissa 100 metrin välierissä ajalla 10,24. Theodorídis karsiutui vuonna 2003 Birminghamin sisäratojen MM-kisoissa 60 metrin välierissä ja Pariisin ulkoratojen MM-kisoissa 100 metrin toisissa alkuerissä. Seuraavana vuonna hän voitti MM-pronssia Budapestin sisäratojen MM-kisoissa 60 metrillä ajalla 6,54. Myöhemmin samana vuonna hän karsiutui Ateenan olympialaisissa 100 metrin toisissa alkuerissä.


title: Naomi Mitchison

text: Lady Naomi Margaret Mitchison CBE (1. marraskuuta 1897 – 11. tammikuuta 1999), o.s. Haldane, oli skotlantilainen kirjailija. Monet hänen teoksistaan, kuten esikoisromaani "The Conquered" (1923), käsittelevät historiallisia aiheita, kun taas toiset menevät fantasian ja tieteiskirjallisuuden puolelle. Hän julkaisi lisäksi runoteoksia ja kolmiosaisen omaelämäkerran. Hänet nimitettiin Brittiläisen imperiumin ritarikunnan komentajaksi vuonna 1981.


title: Naomi Mitchison

text: Biologi J. B. S. Haldane oli hänen vanhempi veljensä. Mitchison opiskeli tiedealaa Oxfordin yliopistolla ja oli hoitajana ensimmäisessä maailmansodassa. Hän meni vuonna 1916 naimisiin lakimiehen ja tulevan parlamentin jäsenen Dick Mitchisonin (k. 1970) kanssa. Pari sai yhdessä neljä poikaa ja kolme tytärtä; pojista Geoffrey kuoli alle 10-vuotiaana aivokalvontulehdukseen ja tyttäristä Clemency pian syntymänsä jälkeen. Mitchison asui Carradalen kylässä Kintyressä vuodesta 1939 kuolemaansa saakka.


title: Naomi Mitchison

text: Mitchison ei koskaan käyttänyt titteliään "Lady", jonka hän sai miehensä elinikäisen päärinarvon myötä 5. lokakuuta 1964. Hän jatkoi kirjailijanuraansa vanhuuteensa saakka ja eli 101-vuotiaaksi.


title: Margaret Booth

text: Margaret Booth (16. tammikuuta 1898 – 28. lokakuuta 2002) oli yhdysvaltalainen elokuvien leikkaaja. Hän oli vuonna 1935 ehdolla parhaan leikkauksen Oscar-palkinnon saajaksi työstään Frank Lloydin elokuvassa "Kapina laivalla" (1935).


title: Margaret Booth

text: Booth syntyi Los Angelesissa, Kaliforniassa. Hänelle myönnettiin vuonna 1978 kunnia-Oscar elämäntyöstä elokuvien parissa.


title: Margaret Booth

text: Booth vietti 100-vuotispäiväänsä 16. tammikuuta 1998. Kaikkiaan hän ennätti nähdä kolme vuosisataa ja eli peräti 104-vuotiaaksi. Hänestä tuli näin kaikkien aikojen pitkäikäisin Oscar-palkittu henkilö.


title: Frank Lloyd

text: Frank Lloyd (2. helmikuuta 1886 Glasgow, Britannia – 10. elokuuta 1960 Santa Monica, Kalifornia, Yhdysvallat) oli yhdysvaltalainen elokuvaohjaaja. Hän kuului Yhdysvaltain elokuva-akatemian perustajajäseniin ja toimi sen puheenjohtajana vuosina 1934–1935.


title: Frank Lloyd

text: Lloyd syntyi Glasgow’ssa, Skotlannissa. Hänen tunnetuimpien elokuviensa joukkoon kuuluvat "Oliver Twist" (1922), "Lady Hamiltonin lemmentarina" (1929), "Cavalcade" (1933), "Kapina laivalla" (1935), "Under Two Flags" (1936) ja "Kunnian miehet" (1955). "Lady Hamiltonin lemmentarinasta" ja "Cavalcadesta" hän sai parhaan ohjauksen Oscar-palkinnon.


title: Frank Lloyd

text: Lloyd kuoli Santa Monicassa, Kaliforniassa 74-vuotiaana. Hänellä on tähti Hollywood Walk of Famella.


title: Sven Relander

text: Sven Runar Alarik Relander (24. toukokuuta 1897 Helsinki – 13. elokuuta 1956 Helsinki) oli suomenruotsalainen näyttelijä.


title: Sven Relander

text: Relander nousi kansan tietoisuuteen viulunsoittaja-Teemuna Erkki Karun ohjaamassa mykkäelokuvassa "Nummisuutarit" (1923). Samana vuonna Relander sai kiinnityksen Svenska Teaterniin eli Helsingin Ruotsalaiseen Teatteriin. Alun perin Relanderilla oli operettien sankariosia ja monia kepeitä rooleja. Relanderin teatteriura oli pitkä ja värikäs, ja hän oli aikaisemmin näytellyt Åbo Svenska Teaterissa ja Turun Teatterissa.


title: Sven Relander

text: Relanderin elokuvaura ei ollut niin merkittävä, mutta hän näytteli silti 53 pienehkössä elokuvaroolissa vuosien 1923–1956 aikana. Hänet tunnetaan esimerkiksi vivahteikkaista arvovaltaisten henkilöiden roolisuorituksista – Suomi-Filmin kuukausipalkkaisen Paavo Jänneksen tapaan Relanderillakin oli tuomareiden ja johtajien sivurooleja. Hänet muistetaan muun muassa konsuli Lumialana elokuvasta "Vaihdokas" (1927), Viertolana elokuvasta "Seitsemän veljestä" (1939), vuorineuvoksena "Vihreästä kullasta" (1939) sekä miespääosa-kaksoisroolista Eero Levän (Leväluoman) ohjaamassa sotilasfarssissa "Varuskunnan "pikku" morsian" (1943). Hän oli tuttu näky myös monissa Valentin Vaalan ja Teuvo Tulion elokuvissa.


title: Sven Relander

text: Relander näytteli myös muutamassa suomalais-ruotsalaisessa yhteiselokuvassa. Relanderin viimeiseksi elokuvarooliksi jäi olutkapakan omistaja Teuvo Tulion elokuvassa "Olet mennyt minun vereeni" (1956). Relander kuoli tapaturmaisesti 59 vuoden ikäisenä.


title: Musta Ritari slurppaa jälleen

text: Musta Ritari slurppaa jälleen (engl. "The Black Knight GLORPS again") on Don Rosan vuonna 2003 valmistunut Ankkatarina. Se on jatko-osa vuonna 1998 valmistuneelle tarinalle Musta Ritari. Suomessa tarina on ilmestynyt kaksi kertaa: kokoelmakirjassa "Pako Kielletystä laaksosta ja muita Don Rosan parhaita" vuonna 2010 sekä "Aku Ankka" -lehden numeroissa 39–40 vuonna 2004.


title: Musta Ritari slurppaa jälleen

text: Alussa Roope-setä esittelee Akulle museota, jolle hän on lahjoittanut omia mittaamattoman arvokkaita tavaroitaan, mm. hanhenmunahipun. Roope kuitenkin kohtaa museossa vanhan vihollisensa, Arpin Lusènen, ja Roope tietää heti tämän havittelevan mustan ritarin haarniskaa.


title: Musta Ritari slurppaa jälleen

text: Seuraavana yönä Lusène käy vanhaan Musta Ritari -asuunsa pukeutuneena Roopen trofeehuoneessa katsomassa haarniskaa, mutta sen paikalla on vain lappu, jossa lukee: ""Näetkö, Arpin: ei haarniskaa. Vaikka tietäisit sotisovan sijainnin, et pääse siihen millään käsiksi. Hah hah haa!"". Mutta Lusène tekee mikrosahallaan Mustan Ritarin muotoisia aukkoja Roopen seiniin, jotka hän huomaa aamulla.


title: Musta Ritari slurppaa jälleen

text: Roope ja Aku kiiruhtavat Pellen luokse, jossa he varmistavat häneltä Mustan Ritarin haarniskan sijaintipaikan ja lähtevät sinne. Kun he ovat kärränneet haarniskan ulos vahvia-kimpaleen sisästä, Lusène hyppää sen päältä suoraan haarniskaan ja lähtee juoksemaan karkuun. Roope, Aku sekä ohikävelleet Tupu, Hupu ja Lupu lähtevät Akun autolla Lusènen perään (Pelle jää vain töllistelemään), mutta Lusène vain leikkaa auton kahtia. Ennen hyökkäystään Lusène kuitenkin kiinnittää haarniskaan koukun siltä varalta, että Roope tekisi saman mattotempun kuin viime kerrallakin. Niin Roope tekeekin sen, mutta temppu, kuten arvata saattaa, epäonnistuu koukun ansiosta. Sitten Lusène pääsee Roopen rahaholviin ja ehtii jo hävittää hiukan Roopen rahoja, kunnes Aku kiskaisee hänet koukusta Pellen lentopyörällä ilmaan.


title: Musta Ritari slurppaa jälleen

text: Aku pudottaa Lusènen merellä seisovaan veneeseen. Lusène katkaisee lentopyörän (Aku lähtee pyörimään ilmassa) ja käyttää miekkaa "moottorina" päästäkseen rantaan.


title: Musta Ritari slurppaa jälleen

text: Monien sekaannusten ja epäonnistuneen museoryöstön jälkeen Ankat lähettävät haarniskan maata kiertävälle radalle ja Lusène karkaa jälleen kerran. Tästä huolimatta hän lahjoittaa Roopelle erään taiteilijan ainoan taulun, joka Roopelta vielä puuttui. Ikävä kyllä taulun selkäpuolella on viesti, "Palaan vielä!"


title: Musta Ritari slurppaa jälleen

text: D.U.C.K.-ilonpilaaja: Ylösalaisin itämaisten kirjaimien joukossa seinävaatteen alalaidassa kuvan oikeassa yläkulmassa.


title: Hokkus Pokkus (elokuva)

text:
Hokkus Pokkus on Disney-yhtiön komediaelokuva, joka sai ensi-iltansa vuonna 1993. Elokuvassa kolme 1600-luvulla elänyttä noitaa herää henkiin.
Noitasiskokset Winifred, Sarah ja Mary Sanderson jäivät 1600-luvun Salemin noitavainoissa kiinni velhoilustaan ja tuomittiin ikuiseen kadotukseen. Kolmikko kuitenkin vannoi palaavansa jonakin päivänä, ja niinpä he ilmestyvätkin nykyajan Salemiin luomaan kaaosta ja kommelluksia.


title: Hokkus Pokkus (elokuva)

text: Hankkiakseen todellisen kuolemattomuuden noitakolmikon on valmistettava voimakas noitajuoma, joka tuo takaisin heidän nuoruutensa. Kolme lasta saa kuitenkin vihiä noitien puuhista, ja puhuvan kissan avulla he yrittävät rikkoa noitien voimakkaan taian, joka tuntuu ottaneen valtaansa koko kaupungin. Seikkailu huipentuu halloween-iltaan, jolloin lapset perinteisesti kiertävät naamiaispuvuissa ovelta ovelle karkkia tai kepposia tarjoten.


title: Hokkus Pokkus (elokuva)

text: "Video-oppaassa" vuodelta 1994 Bello Romano kuvasi "Hokkus Pokkusta" vaivautuneen tekopirteäksi ja antoi sille yhden tähden viidestä, mikä vastaa sanallista arviota ”huono”.


title: Iris Salin

text: Iris Eldida Salin (20. elokuuta 1906 Helsinki – 12. marraskuuta 1991 Espoo) oli suomalainen balettitanssija. Hän tanssi Suomalaisen Oopperan baletissa vuoteen 1924, jonka jälkeen hän esiintyi muun muassa Helsingin Työväenteatterin opereteissa ja elokuvissa. Tanssijan aktiiviuransa jälkeen hän toimi opettajana sekä Oopperan balettikoulussa että puolisonsa Elo Kuosmasen tanssikoulussa.


title: Iris Salin

text: Iiris Salinille myönnettiin Pro Finlandia -mitali 1963.


title: Johanna Kokko

text: Johanna Kokko (s. 16. joulukuuta 1976 Nakkila) on suomalainen näyttelijä, joka tunnetaan ehkä parhaiten elokuvista "Kohtalon kirja" (2003) ja "V2 – Jäätynyt enkeli" (2007). Hän on myös näytellyt Tampereen Työväen Teatterissa. Hän on kihloissa näyttelijä Kristo Salmisen kanssa. Parilla on vuonna 2007 syntynyt poika ja vuonna 2014 syntyneet kaksospojat.


title: Karhu (yritys)

text: Karhu on vuonna 1916 nimellä Oy Urheilutarpeita – Sportartiklar Ab perustettu suomalainen urheiluvälinevalmistaja.


title: Karhu (yritys)

text: Karhu perustettiin 6. toukokuuta 1916 nimellä Oy Urheilutarpeita – Sportartiklar Ab perustajinaan Arno Hohenthal ja Karl Stockmann, sekä yhtenä merkittävämpänä "pesäpallon isä" Lauri Pihkala. Perustaminen tapahtui Helsingissä toukokuussa. Osakkeita merkitsivät lisäksi Emil Lampinen ja Juho Halme.


title: Karhu (yritys)

text: Vuonna 1920 yhtiön nimi muutettiin Karhuksi ja yhtiö valmisti muun muassa keihäitä, kiekkoja, piikkareita ja juoksukenkiä. 1930-luvulla Karhua vietiin maailmalle menestyvien suomalaisurheilijoiden myötä, joista yksi oli Paavo Nurmi.


title: Karhu (yritys)

text: Sotien jälkeen Karhu oli yksi ainoista suomalaisista urheiluvarusteiden valmistajista. 1960-luvulla lajivalikoimaan tuli mukaan virallisesti pesäpallotuotteet Karhun kehitettyä nykyräpylöiden edeltäjät Pikipeikon ja 1970-luvulla Jättipeikon.


title: Karhu (yritys)

text: Vuonna 1966 yhtiö vaihtoi nimensä virallisesti Oy Urheilu-Karhu Sport Ab:ksi, ja vuonna 1972 nimi vaihtui Karhu-Titan Oy:ksi. Vähitellen siirryttiin valmistamaan muovisuksia. Karhun nykyinen nimi, Karhu Sporting Goods Oy, on peräisin vuodelta 1997.


title: Karhu (yritys)

text: Toukokuussa 2008 Karhu Sports osti Exel Oyj:n outdoor-liiketoiminnan (maastohiihto-, alppi-, kävely-, vaellus- ja rullaluistelusauvojen valmistus).


title: Karhu (yritys)

text: Kesäkuussa 2008 Karhu-brändi myytiin yhdysvaltalaisten sijoittajien Huub Valkenburgin ja Jay Duken Karhu Holding -yhtiölle. Karhu Sporting Goodsin ja Karhu Holdingin kiista kauppahinnan yhden erän maksusta vietiin poliisin tutkittavaksi elokuussa 2008.. Karhu-suksien lisenssi ja markkinointioikeudet palasivat joulukuussa 2015 Kiteellä Yoko- ja Järvinen-merkeillä suksia valmistavalle KSF Sport Oy:lle sopimuksella Karhu Holdingin kanssa.


title: Karhu (yritys)

text: Karhu käytti aluksi kolmea raitaa tunnuksenaan, jo ennen Adidasta. Adidaksen perustaja Adi Dassler osti oikeuden Karhun kengissään käyttämään kolmen raidan merkkiin Helsingin olympialaisissa vuonna 1952, koska Karhu oli käyttänyt merkkiä ennen heitä. Tunnus ostettiin summalla, joka vuoden 2011 rahassa vastaa 1 600 euroa, sekä kahdella viskipullolla. Karhun nykyisten kenkien tunnuksena oleva M-kirjain tulee 1960-luvulla Karhun suunnittelijoina toimineiden Mäntylän veljesten sukunimestä.


title: Karhu (yritys)

text: Pesäpallotoiminnassa tapahtui läpimurto 1960-luvulla Karhun tuotua markkinoille nykyräpylää edeltävän Pikipeikon sekä 1970-luvulla Jättipeikon.


title: Karhu (yritys)

text: Karhu toi komposiittimailan pesäpallokentille 1980-luvulla, kun Katapult-maila julkistettiin. Maila mullisti lajin kehitystä, ja myöhemmin vuosikymmenellä Karhu esitteli lajiturvallisuutta merkittävästi parantavan pesäpallokypärän. 1990-luvulla tuotteissa tapahtui seuraava kehitysaskel kun Karhu esitteli menestyksekkään mailansa, Goldhammerin. Pesäpallon lajivaatimusten myötä tuotiin markkinoille myös vaatimukset huomioiva piikkari.


title: Karhu (yritys)

text: 2000-luvulla tuotekehitys on saanut aikaan sen, että mailoista on tehty entistä keveämpiä ja kestävämpiä. Karhu on parannellut myös piikkareidensa ominaisuuksi ja räpylöiden valmistus on Karhun mukaan laadun takaamiseksi tuotu Suomeen.


title: Karhu (yritys)

text: Vuodesta 2009 lähtien Karhu -merkillä pesäpallotuotteita on valmistanut ja myynyt porvoolainen L-Tec Sports Oy.


title: Karhu (yritys)

text: Kaudelle 2010 Karhu esitteli uuden kypärämallin, joka parantaa Karhun mukaan turvallisuutta entisestään.


title: Karhu (yritys)

text: Pikipeikko ja Jättipeikko ovat Karhun vanhoja räpylä-tuotemerkkejä.


title: Sherlock Holmesin välkky veli

text: Sherlock Holmesin välkky veli ("The Adventure of Sherlock Holmes’ Smarter Brother") on yhdysvaltalais-brittiläinen komediaelokuva vuodelta 1975. Sen pääosissa ovat Gene Wilder, Marty Feldman, Madeline Kahn, Dom DeLuise ja Leo McKern. Lisäksi Douglas Wilmer ja Thorley Walters nähdään Holmesina ja Watsonina. Elokuva oli Wilderin esikoisohjaus.


title: Sherlock Holmesin välkky veli

text: Päähenkilö on Sigerson Holmes (Wilder), Sherlock "Sheer-Luck" Holmesin nuorempi ja älykkäämpi veli. Kateellisena kuuluisalle veljelleen Sigerson yhdistää voimansa Scotland Yardin etsivän (Feldman) ja oopperalaulajan (Kahn) kanssa ratkaistakseen tapauksen, jota Sherlock ei pysty ratkaisemaan, ja joutuu vastakkain sekä Moriartyn (McKern) että kiristäjä De Luisen kanssa.


title: Sherlock Holmesin välkky veli

text: Elokuvan nimi ja peruste viittaavat humoristisesti Sherlock Holmesin vähemmän tunnettuun veljeen Mycroft Holmesiin, joka oli molempien mielestä älykäämpi kuin Sherlock. Mycroft oli kuitenkin liian laiska ryhtyäkseen etsiväksi.


title: Sherlock Holmesin välkky veli

text: Sigerson on viittaa salanimeen, jota Sherlock Holmes käytti eräässä tarinassa.


title: Sherlock Holmesin välkky veli

text: Elokuva julkaistiin suomeksi tekstitettynä VHS-videona, ja DVD:nä huhtikuussa 2006.


title: Sherlock Holmesin välkky veli

text: "Video-oppaassa" vuodelta 1994 Asko Alanen kutsuu elokuvaa Mel Brooksin vakiokasvoilla tehdyksi läpihuutoparodiaksi ja antaa sille kaksi tähteä viidestä, mikä vastaa sanallista arviota ”keskinkertainen”.


title: Heidi Sundblad-Halme

text: Heidi Gabriella Wilhelmina Sundblad-Halme (s. 25. syyskuuta 1903 Pietarsaari – k. 30. huhtikuuta 1973) oli suomalainen kapellimestari ja säveltäjä.


title: Heidi Sundblad-Halme

text: Sundblad-Halme opiskeli 1927–1933 Helsingin konservatoriossa pianonsoittoa sekä säveltämistä Leo Funtekin ja Väinö Raition johdolla. Hän toimi pianonsoiton opettajana ja teki lapsille soitto-oppaita, kuten "Lapset soittavat marsseja", "Lapset soittavat joululauluja" ja "Lapset soittavat omia sävellyksiään".


title: Heidi Sundblad-Halme

text: Vuonna 1938 Sundblad-Halme perusti Helsingin naisorkesterin, jonka kapellimestarina toimi kolme vuosikymmentä vuoteen 1968 saakka. Hän teki sille orkesterisovituksia ja sävelsi orkesterisarjoja, baletin, jousikvarteton, pianosarjan laulusarjoja ja sellosonaatin.


title: Heidi Sundblad-Halme

text: Sundblad-Halmeelle myönnettiin Pro Finlandia -mitali 1963.


Tahrattomien myöhempien aikojen pyhien Jeesuksen Kristuksen täydellistetty kirkko (engl. "Perfected Church of Jesus Christ of Immaculate Latter-day Saints") on William C. Conwayn (1865–1969) perustama myöhempien aikojen pyhien liikkeeseen kuuluva yhteisö. Se yhdisti mormoniprofeetta Joseph Smithin ajatuksia druidilaisuuteen ja Aleister Crowleyn filosofiaan.


title: Tahrattomien myöhempien aikojen pyhien Jeesuksen Kristuksen täydellistetty kirkko

text: Conway kuului nuoruudessaan Myöhempien aikojen pyhien Jeesuksen Kristuksen kirkkoon. Hän oli ylipappi Melkisedekin pappeuden järjestyksen mukaan. Conway kuului myös Aleister Crowleyn perustamaan Ordo Templi Orientis -salaseuraan.


text: 1950-luvun alkupuolella Conway kertoi saaneensa haltuunsa urimin ja tummimin sekä näkykiven, jota Smith oli käyttänyt kääntäessään Mormonin kirjaa. Hän hyväksyi vieläkin myöhempien aikojen pyhien opetukset, mutta alkoi opettaa MAP-kirkon tehneen virheen hylätessään moniavioisuuden periaatteen. Conway hyväksyi myös joitakin muinaisen druidi-uskonnon periaatteita, ennen muuta jälleensyntymisen ajatuksen, ja halusi yhdistää ne mormonismiin.


text: 1955 Conway muutti Kaliforniasta Meksikoon, Jukatanin niemimaalle. Hän asettui asumaan paikallisen zapoteekkiheimon luo, joka alkoi pitää Conwayta jumalallisena sanansaattajana. Conway alkoi opettaa olevansa jälleensyntynyt profeetta Moroni Mormonin kirjasta, samoin hän selitti jälleensyntyneen Joseph Smithin ilmestyneen hänelle. 1958 Conway julkaisi kirjoituksen, joka sisälsi hänen uskonnonfilosofiansa pääpiirteet. Conway selitti esimerkiksi, että kuukautisveri oli saastaista ja että kuukautiset voi saada päättymään vanhurskaalla elämällä. Hän selitti myös, että pappeuden vallalla ja alkemialla oli mahdollista muuttaa epäjaloja metalleja kullaksi. Lisäksi hän selitti Mormonin kirjan muinaisen profeetta Mulekin siunanneen San Diegon pyhien tulevaksi kokoontumispaikaksi. Conway perusti uskonnollisen yhteisön, jolle hän antoi nimen Tahrattomien myöhempien aikojen pyhien Jeesuksen Kristuksen täydellistetty kirkko. Nimi kuvastaa hänen vakaumustaan, jonka mukaan pyhien oli mahdollista saavuttaa täydellisyys jo tässä elämässä uskon ja vanhurskaiden elämäntapojen kautta.


text: Conwayn puoliso, eräs paikallinen zapoteekkinainen, synnytti tälle kaksoset vuonna 1956. Conway tosin selitti lasten syntyneen "tahrattoman sikiämisen" kautta. Conway kuoli 1969 104 vuoden iässä. Hänen kuolemansa jälkeen hänen perustamansa liike hajosi.


title: Tuomas Heikkinen

text: Tuomas Heikkinen on suomalainen kitaristi ja musiikkituottaja sekä entinen amerikkalaisen jalkapallon euroopanmestari ja nykyinen miesten a-maajoukkueen päävalmentaja. Tällä hetkellä hän soittaa hard rock -yhtye Leveragessa. Hän myös säveltää ja sanoittaa suurimman osan yhtyeen kappaleista. Heikkinen opettaa myös musiikkikoulu Taukossa. Tärkeimmiksi musiikillisiksi vaikuttajikseen Heikkinen on nimennyt Ritchie Blackmoren ja Eddie Van Halenin. Hän on tehnyt kappaleita muun muassa Ari Koivuselle.


title: MicroStation

text: MicroStation on CAD-piirtämiseen käytettävä tietokoneohjelmisto. Sillä voi piirtää vektorigrafiikkaa sekä kaksi- että kolmiulotteisesti. Ohjelmistoa kehittää ja myy Bentley Systems. Ensimmäiset versiot kehitettiin 1980-luvulla ja uusin versio (MicroStation V8i ) julkaistiin 2009. Ohjelman viimeisimmät versiot sopivat vain Microsoft Windows-käyttöjärjestelmille, mutta aikaisemmin MicroStation oli saatavilla myös Macintosh- ja Unix-ympäristöihin. Tiedostomuoto on nimeltään DGN eli DesiGN file, vaikka ohjelma osaa silti lukea myös muita CAD-muotoja, kuten AutoCADin DWG:tä ja DXF:tä. Ohjelmaan on mahdollisuus liittää esimerkiksi arkkitehtuuriin, yhdyskuntatekniikkaan ja kartografiaan liittyviä sovelluksia. Se voi toimia myös käyttöliittymänä erilaisiin tietokantoihin.


title: MicroStation

text: Microstationin huomattavimpia käyttäjiä ovat Suomessa eri kuntien teknisen toimen laitokset. Microstation on käytössä mm. Helsingin kaupungin rakennusvirastossa ja kiinteistövirastossa. Yhdysvalloissa Microstation on "de facto" standardi eri osavaltioiden tiehallinnosta vastaavien viranomaisten käytössä.


title: Claremont (Kalifornia)

text: Claremont on kaupunki Los Angelesin piirikunnassa, Kalifornian osavaltiossa, Yhdysvalloissa. Se sijaitsee noin 45 kilometriä itään Los Angelesin keskustasta, San Gabrielin vuorten juurella Pomonan laaksossa. Kaupunki tunnetaan muun muassa akateemisista oppilaitoksistaan.


title: Claremont (Kalifornia)

text: Claremontin pinta-ala on 34,8 neliökilometriä, josta 34,0 neliökilometriä on maa-alaa ja 0,7 neliökilometriä (2,08 %) vesi-alaa. Kaupunki sijaitsee Los Angelesin piirikunnan itäisellä laidalla, ja sitä rajaavat Uplandin, Pomonan, La Vernen ja Montclairin kaupungit sekä San Bernardinon piirikunta.


title: Claremont (Kalifornia)

text: Lähijunaliikennettä Claremontiin harjoittaa Metrolink. Claremontin rautatieasema sijaitsee San Bernardinon radalla ja se on rakennettu vuonna 1927 espanjalaiseen siirtomaatyyliin. Asemalta on päivittäiset junayhteydet Los Angelesin ja San Bernardinon kaupunkeihin.


title: Claremont (Kalifornia)

text: Vuoden väestönlaskennassa kaupungin asukasluku oli 33 988 ja asukastiheys 999 as./km². Kaupungin asukkaista 73,48 prosenttia oli valkoihoisia, 11,51 prosenttia aasialaisia ja 4,98 prosenttia afroamerikkalaisia.


title: Alessia Filippi

text: Alessia Filippi (s. 23. kesäkuuta 1987 Rooma) on italialainen uimari. Hän on erikoistunut selkäuintiin ja sekauintiin sekä keskipitkien matkojen (400–800 m) vapaauintiin. Hän on 185 senttimetriä pitkä ja painaa 65 kiloa.


title: Alessia Filippi

text: Filippi oli ensimmäinen italialainen naisuimari, joka voitti kultaa kansainvälisessä kilpailussa. Hän voitti 400 metrin sekauinnin vuoden 2006 Euroopan-mestaruuskilpailuissa Budapestissa. Hän voitti myös pronssia samoissa kilpailuissa. Hänellä on myös yksi maailmanmestaruustason mitali. Filippi sijoittui toiseksi lyhyen radan maailmanmestaruuskilpailuissa vuonna 2006 Shanghaissa. Hän on voittanut 400 metrin sekauinnin lyhyiden ratojen Euroopan-mestaruuden sekä Helsingissä 2006 että Debrecenissä 2007.


title: Alessia Filippi

text: Filippi oli mitaleilla myös Pekingin olympialaisissa, kun hän sijoittui hopealle 800 metrin vapaauinnissa.


title: PartyLite

text: PartyLite on amerikkalainen suoramyyntiyritys, jonka tuotteita ovat kynttilät, kodin tuoksutuotteet, kynttiläsomisteet ja ilmanraikastuksen tuotteet. Sen omistaa yhdysvaltalainen koriste-esineitä valmistava ja markkinoiva Blyth.


title: PartyLite

text: Alun peri opettajana työskennellyt Mabel Baker alkoi valmistaa myrtistä kynttilöitä Cape Codissa, Yhdysvalloissa 1900-luvun alussa. Vuonna 1909 toiminta kasvoi niin suureksi, että hän perusti yrityksen nimeltä Colonial Candle of Cape Cod. Tytäryhtiö PartyLite perustettiin vuonna 1973.


title: PartyLite

text: Yritys toimii Yhdysvalloissa, Kanadassa, Meksikossa ja Australiassa. Euroopassa PartyLite toimii 14 maassa. Tuotteita myyvät itsenäiset PartyLite-konsultit, joita on maailmassa noin 68 000. Tuotteita myydään kotikutsuilla, mutta niitä on nykyisin mahdollista ostaa myös verkkokaupan kautta.


title: PartyLite

text: Kynttilät valmistetaan Yhdysvalloissa ja Englannissa.


title: Torsti Spoof

text: Torsti Spoof on suomalainen säveltäjä, kitaristi ja musiikkituottaja. Hän säveltää musiikkia artisteille, trailereihin, peleihin ja mainoksiin.


title: Torsti Spoof

text: Tällä hetkellä hänen merkittävin yhtyeensä on hard rock -kokoonpano Leverage.


title: Torsti Spoof

text: Torsti Spoof lauluntekijänä - Fono.fi


title: José Luis Calva

text: José Luis Calva Zepeda () oli meksikolainen kauhukirjailija, jota epäiltiin murhasta ja kannibalismista.


title: José Luis Calva

text: José Calvan epäiltiin murhanneen tyttöystävänsä Alejandra Galeana Garaviton, 32. Galeana löytyi Calvan kotoa paloiteltuna ja lautasella oli Galeanan käsivarren paloja paistettuina. Calva sai lieviä vammoja yrittäessään paeta poliiseja hyppäämällä alas parvekkeeltaan.


title: José Luis Calva

text: Calvan epäiltiin tappaneen myös kaksi muuta naista, joiden ruumiit löytyivät Mexico Citystä vuosina 2004 ja 2007.


title: José Luis Calva

text: Calva hirttäytyi sellissään 11. joulukuuta 2007 ennen oikeudenkäynnin päätöstä.


title: José Luis Calva

text: José Luis Calva tunnettiin kauhukirjailijana, joka kirjoitti useita teoksia. Hänen uusimman kirjansa, nimeltään Kannibaalin vaisto, kannessa on kuva "Uhrilampaiden" Hannibal Lecteristä, jonka tilalle hän oli muokannut omat kasvonsa.


title: Kulttuuri- ja uskontofoorumi Fokus

text: Kulttuuri- ja uskontofoorumi Fokus (lyhyemmin Fokus, ja aiemmin Kristillinen kulttuuriliitto – KKL) on vuonna 1947 perustettu suomalainen kulttuurijärjestö.


title: Kulttuuri- ja uskontofoorumi Fokus

text: Järjestön perustajajäseniin kuuluivat T. P. Virkkunen, V. A. Heiskanen ja Viljo Castrén.


title: Kulttuuri- ja uskontofoorumi Fokus

text: Fokuksenn keskeisenä toimintamuotona on ollut tieteen ja uskonnon, kulttuurin ja uskonnon sekä tieteen ja kulttuurin välisen vuoropuhelun edistäminen. Vuoropuheluun ovat kuuluneet myös kulttuurin eri osa-alueiden välisen vuorovaikutuksen edistäminen ja yhteiskunnallinen vaikuttaminen. Fokus on poliittisesti sitoutumaton ja ekumeeninen kulttuurijärjestö. Liiton kotipaikka on Helsinki ja toimialueena koko Suomi. Liiton jäseniä ovat yksityiset henkilöt.


title: Kulttuuri- ja uskontofoorumi Fokus

text: Suomen evankelis-luterilainen kirkko avustaa järjestöä. Vuonna 2014 kirkkohallituksen avustus oli 7000 euroa, joka oli noin 10 % järjestön budjetista.


title: Kulttuuri- ja uskontofoorumi Fokus

text: Järjestön perustamiskokouksessa tehtäväksi määriteltiin "edistää kristilliseen maailmankatsomukseen perustuvaa suomalaista kulttuuria ja yhteiskuntaelämää yhteisymmärryksessä kansankirkon ja sen työelimien kanssa."


title: Kulttuuri- ja uskontofoorumi Fokus

text: Fokus osallistuu kulttuuri- ja yhteiskunnalliseen keskusteluun järjestämällä seminaareja, näyttelyitä ja tapahtumia ympäri maata. Tavoitteena on käsitellä avoimesti arvoja, eettisiä kysymyksiä ja kulttuurin ilmiöitä sekä rohkaista kristittyjä mukaan kulttuurikeskusteluun.


title: Kulttuuri- ja uskontofoorumi Fokus

text: Fokuksen (silloisen Kristillisen kulttuuriliiton) taide- ja tiedeklubit aloittivat toimintansa 1980-luvulla. Ne ovat keskeinen osa yhdistyksen toimintaa. Niiden tarkoituksena on tutustuttaa liiton jäsenet ja muut kiinnostuneet ajankohtaisiin taiteen ja tieteen kysymyksiin. Lähestymistapa on maailmankatsomuksellis-eettinen. 2000-luvulla on käynnistetty myös Kuvataideklubin ja Musiikkiklubin toiminta.


title: Kulttuuri- ja uskontofoorumi Fokus

text: Viimeisimpinä aiheina ovat monikulttuurisuuteen liittyvät kysymykset, joita käsiteltiin järjestön järjestämässä kansainvälisessä kulttuurifoorumissa Espoossa syksyllä 2006. Järjestyksessä se oli 12. kulttuurifoorumi, joita Fokus (aiemmin KKL) on järjestänyt vuodesta 1981 alkaen.


title: Kulttuuri- ja uskontofoorumi Fokus

text: Fokus on valmistellut Helsingin suurmoskeijaa ja kuuluu hanketta ajamaan perustettuun Oasis-säätiöön yhdessä Suomen Muslimiliitto ry:n ja Suomen Musliminaiset ry:n kanssa.


title: Sid & Nancy

text: Sid & Nancy on draamaelokuva vuodelta 1986. Sen ikäraja on K-18 ja kesto tunti ja 49 minuuttia. Alex Coxin ohjaama elokuva kertoo Sex Pistolsin basistin Sid Viciousin ja hänen tyttöystävänsä Nancy Spungenin tarinan. Elokuva kertoo heidän suhteensa alkuvaiheista Lontoossa, ajasta ennen vuotta 1978, jolloin Nancy puukotettiin kuoliaaksi, tai vuotta 1979, jolloin Sid kuoli heroiinin yliannostukseen.


title: Sid & Nancy

text: "The New York Timesin" kriitikot valitsivat "Sid & Nancyn" vuonna 2004 yhdeksi kaikkien aikojen tuhannesta parhaasta elokuvasta maailmassa. "Video-oppaassa" vuodelta 1994 Asko Alanen pitää sitä keinotekoisena ja liioiteltuna ja antaa sille kaksi tähteä viidestä, mikä vastaa sanallista arviota ”keskinkertainen”.


title: Luettelo tuhat ottelua pelanneista NHL-pelaajista

text: Tämä on luettelo yli tuhat runkosarjaottelua National Hockey Leaguessa pelanneista jääkiekkoilijoista. Tilasto on päivitetty runkosarjakauden jälkeen, ja senhetkiset aktiivipelaajat ovat lihavoituna.


text: Sadan eniten otteluita pelanneiden joukossa on 77 kanadalaista, 12 yhdysvaltalaista, 4 tšekkiä, 3 suomalaista, 2 ruotsalaista ja 2 venäläistä.


title: Porin tulitikkutehdas

text: Porin tulitikkutehdas Oy () oli Porissa vuosina 1851–1987 toiminut tulitikkutehdas. Ruotsalaissyntyisen liikemiehen Hampus Julius Oldenburgin perustama tehdas oli vuosikymmeniä Suomen suurin tulitikkutehdas ja myös yksi Euroopan suurimmista, joka parhaimmillaan valmisti yli 80% Suomessa käytetyistä tulitikuista.


title: Porin tulitikkutehdas

text: Tehtaan tunnetuin tuote oli pitkään valmistetut Karhu-tulitikut, joiden legendaarisessa etiketissä oli kuvattuna istuva soihtua pitelevä karhu.


title: Porin tulitikkutehdas

text: Porin tulitikkutehtaan perusti Kokemäenjoen Isosannan luodolle vuonna 1851 vanhaan tukholmalaiseen kauppiassukuun kuulunut Hampus Julius Oldenburg. Hänen isänsä Henrik Julius Oldenburg oli aikanaan omistanut Porissa toimineen Tuorsniemen lasitehtaan.


title: Porin tulitikkutehdas

text: Suomeen oli 1840- ja 1850-luvuilla perustettu useita pieniä tulitikkutehtaita, mutta Oldenburg pyrki alusta lähtien massatuontantoon ja valmistamaan tulitikkuja myös vientiin. Hän sai ystävänsä, ruotsalaisen konsulin Conrad Hernmarckin avulla tehdasta varten edullisia lainoja Suomen Pankin rahastoista. Tarvittavat raaka-aineet ja koneet tilattiin Ruotsista. Porin tulitikkutehdas käytti perustamisestaan lähtien pääosin lapsityövoimaa aina vuonna 1921 voimaan tulleeseen oppivelvollisuuslakiin saakka. Esimerkiksi tuotannon käynnistyessä tehtaan 70:tä työntekijästä 65 oli lapsia.


title: Porin tulitikkutehdas

text: Oldenburg nimesi Isosannan luodolle syntyneen tehdasyhdyskunnan Sofiegarteniksi vaimonsa mukaan. Saarella sijaitsi tehtaan lisäksi Oldenburgin perheen komea asuintalo puistoineen ja puutarhoineen sekä huvimaja ja uimahuone. Vuonna 1857 Porin tulitikkutehtaassa oli työssä 400 henkilöä ja päivätuotanto oli 10 000 punttia eli 10 miljoonaa tulitikkua. Tärkeimmäksi vientimaaksi muodostui Krimin sodan jälkeen Englanti.


title: Porin tulitikkutehdas

text: Vuonna 1858 pahasti velkaantunut Oldenburg päätti yhtiöittää yrityksensä. Hän muodosti siitä osakeyhtiön jonka osakepääoma muodostui kolmestasadasta 1 000 ruplan arvoisesta osakkeesta. Oldenburg tarjosi nyt näitä osakkeita osakeannissa yleisön merkittäväksi ja takasi etuoikeutetuille osakkeille kymmenen vuoden ajaksi 15 prosentin vuosiosingon. Monet merkittävät suomalaiset virkamiehet ja muut yksityishenkilöt merkitsivätkin näitä osakkeita juuri hyvän osinkotuoton toivossa. Myös eräät porilaiskauppiaat, joilla oli saatavia Oldenburgilta vaihtoivat ne tulitikkutehtaan osakkeisiin. Oldenburg antoi kuitenkin liian optimistisen kuvan tulitikkualan tulevaisuudesta. Uudet osakkaat pidettiin syrjässä yhtiön toiminnasta ja näin Oldenburg saattoi käyttää osakeannilla kerättyjä varoja omiin menoihinsa.


title: Porin tulitikkutehdas

text: 1850-luvun lopulla Porin tulitikkutehtaan länsivienti Englantiin ja Saksaan alkoi kärsiä laatuongelmista ja kovenevasta kilpailusta. Tässä vaiheessa Oldenburg pyrki edistämään tikkujen vientiä Venäjälle. Ongelmana olivat kuitenkin tulitikuille asetetut korkeat tuontitullit, mutta hän onnistui henkilökohtaisilla suhteillaan saamaan alennusta tullimaksuissa. Oldenburg valmistutti vientiä varten tulitikkueriä kiinnittämättä huomiota laatuun, tai siihen oliko niille kysyntää. Hänen optimistisista visioistaan huolimatta merkittävä osa viedyistä tikuista jäi myymättä, tai ne jouduttiin myymään tappiolla. Ongelmia aiheutti myös se, että Suomen viranomaisten määräysten mukaisesti tikut oli pakattu suuriin 1 000 tikun tinattuihin peltirasioihin, kun viennin kohdemaissa käytettiin pienempiä, hinnaltaan halvempia ja kätevämpiä rasioita.


title: Porin tulitikkutehdas

text: 1860-luvun alussa Oldenburg oli käyttänyt osakeannilla keräämänsä rahat omien velkojensa hoitamiseen ja muihin liiketoimiinsa. Luvatut suurvoitot eivät toteutuneet ja keväällä 1861 tulitikkutehdas oli konkurssikypsässä tilassa. Kesä-heinäkuun vaihteessa 1861 Hotelli Otavassa pidettiin Oldenburgin velkojienkokous. Oldenburg onnistui tekemään erillissopimuksia velkojiensa kanssa lupaamalla jokaiselle velkojalle, että juuri tämän saatavat olisivat etuoikeutettuja. Osakeyhtiön toimintaa jatkettiin, mutta osakkeen arvoa alaskirjattiin tuhannesta ruplasta 400:n ruplaan.


title: Porin tulitikkutehdas

text: Oldenburgin Porissa ollut irtain omaisuus takavarikoitiin syyskuussa 1861 ja samaan aikaan hän pakeni velkojiaan Pietariin. Tehtaan osakkaat sijoittivat vielä 100 ruplaa osakkeelta ja lokakuussa 1861 pidetyssä yhtiökokouksessa osakkeen arvoa alennettiin vielä 300:n ruplaan. Tehtaan isännöisijäksi tuli Oldenburgin veli Abraham Oldenburg ja tilintarkastajana toimi konsuli Hernmarck. Oldenburg itse jäi Pietariin, jossa hän pyrki pääsemään neuvotteluratkaisuun omien velkojiensa kanssa ja koetti samaan aikaan saada tulitikkutehdasta myytyä. Hän pääsi sopuun suurimpien velkojiensa kanssa lainattuaan Hernmarckilta noin 100 000 ruplaa. Konsuli Hernmarck kuoli tammikuussa 1863 Helsingissä ja jätti jälkeensä velkaisen kuolinpesän.


title: Porin tulitikkutehdas

text: Tehtaan uudeksi omistajaksi tuli vuonna 1866 Porin tulitikkutehdas-osakeyhtiö. Vuosittainen tuotanto oli noin 20 miljoonaa rasiaa, joista 20% meni vientiin. Se suuntautui pääasiassa Venäjälle, Ruotsiin, Norjaan ja Englantiin. Porin tulitikkutehdas oli tuolloin Satakunnan suurin yritys ja valmisti yli 80% Suomessa tuotetuista tulitikuista. Turkin sodan aikana 1877–1878 tehdas joutui vaikeuksiin viennin romahdettua. Se selvisi kuitenkin vähentämällä työntekijöitään. 1880-luvun lopulla tehdas työllisti enää vajaat 70 henkeä, kun ennen Turkin sotaa heitä oli ollut 250.


title: Porin tulitikkutehdas

text: Porin tulitikkutehdas toimi Isosannassa aina vuoteen 1902 saakka, jolloin se siirrettiin vuokrasopimuksen umpeuduttua Vähärauman kylään. Uusi tehdas perustettiin kauppaneuvos F. A. Juseliuksen johdolla. Hän myös hankki sen omistukseensa yhdessä Waldemar von Frenckellin kanssa tehtaan ajauduttua konkurssiian 1910-luvun alussa. Vähäraumalle perustetun tehtaan ympäristö tunnetaan nykyään Tikkulan kaupunginosana. Ensimmäisen maailmansodan aikana tuotanto pääsi jälleen vauhtiin, kun tehtaalla valmistettiin tulitikkuja Venäjän ja sen liittolaisten tarpeisiin. Vuonna 1916 tuotantomäärä oli 106 miljoonaa rasiaa ja sodan päätyttyä tehdas oli jälleen maan suurin tulitikkujen valmistaja.


title: Porin tulitikkutehdas

text: Vuonna 1919 Porin tulitikkutehdas siirtyi ruotsalaisen Ivar Kreugerin kaksi vuotta aikaisemmin perustaman Svenska Tändsticks Aktiebolagetin (STAB) omistukseen. Kreuger osti myös useita muita tulitikkutehtaita eri puolilta maailmaa ja parhaimmillaan hänen imperiuminsa tuotti lähes 80% koko maailman tulitikuista. 1920-luvulla STAB perusti Porin tulitikkutehtaan nimellä kulkeneen tuotantolaitoksen myös Jyväskylän maalaiskuntaan Jyväsjärven rannalle. Kreugerin tehtyä itsemurhan vuonna 1932 hänen tehtaansa joutuivat vaikeuksiin ja Porin tulitikkutehdas jouduttiin sulkemaan 1934. Tehdas päätyi amerikkalaisomistukseen, jolta STAB osti sen taas itselleen vielä samana vuonna. Se avattiin laajennettuna uudelleen 1938 ja vuoden kuluttua tuotanto oli noin 80 miljoonaa rasiaa. Siitä puolet meni vientiin. Tehdas säilyi vuonna 1980 nimensä Swedish Matchiksi muuttaneen ruotsalaisyrityksen omistuksessa aina lakkauttamiseensa 1987 saakka. Viimeisinä vuosinaan se valmisti vain pelkkiä haavasta tehtyjä säleitä ilman massapäätä. Työntekijöitä tehtaassa oli lopettamisen aikaan noin 80.


title: Porin tulitikkutehdas

text: Nykyään Porin tulitikkutehtaasta on jäljellä alkuperäisessä asussaan vain kaksikerroksinen konttorirakennus. Itse tehdasrakennus purettiin vuonna 2003 valmistuneen ABC-liikennemyymälän tieltä. Sen kadunpuoleinen julkisivu jätettiin kuitenkin paikalleen muistoksi tulitikkutehtaasta. Lisäksi aseman sisätiloissa on tehtaaseen liittyvää sisustusta ja sen logo on mukailtu vanhasta Karhu-tulitikkujen etiketistä. Liikenneaseman viereen tehtaan vanhojen varastohallien paikalle valmistui muutamaa vuotta myöhemmin S-ryhmän Kodin Terra -myymälä.


title: G. D. Spradlin

text: Gervais Duan Spradlin (31. elokuuta 1920 – 24. heinäkuuta 2011) oli yhdysvaltalainen näyttelijä.


title: G. D. Spradlin

text: Syntyjään oklahomalainen Spradlin esiintyi muun muassa Francis Ford Coppolan "Kummisetä osa II" -elokuvassa (1974) senaattori Pat Gearyn osassa sekä vuonna 1979 ilmestyneessä elokuvassa "Ilmestyskirja. Nyt". Muiden elokuvien joukkoon kuuluvat "Vaikene ja kuole" (1983), "Tankki" (1984) ja "The Long Kiss Goodnight" (1996).


title: G. D. Spradlin

text: Spradlin esiintyi myös televisiossa ja teatterissa. Hänen viimeinen elokuvansa "Pressan tytöt" on vuodelta 1999. Hän oli vuodesta 1944 vuoteen 2000 naimisissa Nelle Hulsizerin kanssa, ja hänellä on kaksi lasta.


title: Illallinen

text: Illallinen on ateria, joka syödään nimensä mukaan illalla, yleensä iltakahdeksan jälkeen. Se on vakioaterioista juhlallisin. Tyypillinen illallinen sisältää neljästä kuuteen ruokalajia, jotka ovat arvokkaista raaka-aineista valmistettuja ja kevyitä. Illallisen ohjelmanumerona voi olla salissa tapahtuva ruoanvalmistus. Illallinen on usein johonkin tapahtumaan liittyvän tai muuten juhlallisen iltaruokailun nimi. Sana voi tarkoittaa myös koko tapahtumaa, ei vain ateriaa.


title: Päivällinen

text: Päivällinen on ateria, joka syödään iltapäivällä tai alkuillasta. Päivällinen on lounaan ohella toinen päivän pääaterioista. Yleensä päivälliseksi syödään jotakin lämmintä ruokaa.


title: Päivällinen

text: Päivällisen koostumus ja syömisaika vaihtelevat kulttuurista riippuen. Historiallisesti sillä on tarkoitettu päiväsaikaan syötyä päivän ensimmäistä ateriaa. Läntisessä maailmassa päivällinen syödään usein illalla, eikä erillistä illallista välttämättä syödä ollenkaan.


title: Raitakoirahai

text: Raitakoirahai ("Mustelus fasciatus") on koirahaiden heimoon kuuluva laji. Se elää Brasilian ja Argentiinan alueella.


title: Raitakoirahai

text: Raitakoirahai voi kasvaa noin puolitoista metriä pitkäksi. Se on äärimmäisen uhanalainen.


title: Etelä-Afrikan Grand Prix 1984

text: Etelä-Afrikan Grand Prix 1984 oli Formula 1 -sarjan osakilpailu, joka ajettiin 7. huhtikuuta 1984 Kyalamin radalla Etelä-Afrikassa. Kilpailun voitti McLarenilla ajanut Niki Lauda, jolle voitto oli hänen uransa 20:s ja kauden ensimmäinen.


title: Etelä-Afrikan Grand Prix 1984

text: Aika-ajojen nopein oli Nelson Piquet. Hän kiersi 4 104 metrin pituisen radan ajassa 1.04,871. Hänen keskinopeutensa 227,694 km/h oli rataennätys. Keijo Rosberg starttasi toisesta lähtöruudusta ja Nigel Mansell kolmannesta.


title: Etelä-Afrikan Grand Prix 1984

text: Ennen kilpailua kauden alussa voimaan tullut polttoainesääntö puhutti kuljettajia. Auton tankissa sai olla lähtöhetkellä vain 220 litraa polttoainetta ja tankkaaminen kilpailun kuluessa oli kielletty. Tallien oli otettava autoistaan mahdollisimman suuri teho ja varottava samalla käyttämästä liikaa polttoainetta, jotta se riittäisi maaliin saakka. Patrick Tambaysta tuli ensimmäinen uuden polttoainesäännön uhri, sillä hänen autostaan loppui polttoaine yhdeksän kierrosta ennen maalia. Kilpailussa ajettiin kaikkiaan 75 kierrosta.


title: Nyree näkkäri

text: Nyree näkkäri on lastenmusiikkiyhtye Herra Heinämäen Lato-orkesterin toinen albumi. Se julkaistiin marraskuussa 2007.


title: Nyree näkkäri

text: Kaikki kappaleet sanoittanut Heikki Salo, ellei toisin mainittu.


title: Työnohjaus

text: Työnohjaus on oman työn, työn vaatimusten, toimintatapojen ja oman itsen tutkimista, arviointia ja kehittämistä koulutetun työnohjaajan avulla. Se on työhön, työyhteisöön ja omaan työrooliin liittyvien kysymysten, kokemusten ja tunteiden tulkitsemista ja jäsentelyä.


title: Työnohjaus

text: Työnohjauksen tavoitteena on vapauttaa henkilöstön voimia, luovuutta ja ajattelua työhön ja sen rajojen tunnistamiseen. Työnohjauksen päämääränä on myös kehittää ohjattavan työssäjaksamista, työn tekemistä sekä kehittymistä omassa työssään. Vaikka työnohjauksessa voidaan hyödyntää konsultatiivista otetta se ei ole konsultointia. Työnohjaus ei ole myöskään terapiaa vaikka sillä voi olla terapeuttisia vaikutuksia.


title: Työnohjaus

text: Keskeisenä menetelmänä työnohjauksessa on keskustelu: siinä hyödynnetään ohjaajan ja ohjattavan keskinäistä vuorovaikutusta, jota tuetaan esimerkiksi sosiometrian ja psyko- ja sosiodraaman keinoin sekä erilaisten roolinvaihtotekniikoiden (esimerkiksi tyhjän ja kahden tuolin tekniikat) ja kokemuksellisten menetelmien avulla. Työnohjausta voidaan antaa yksilöille, työryhmille ja kokonaisille työyhteisöille, jolloin kysymyksessä on työyhteisöohjauksena toteutuva suurryhmäohjaus. Työnohjausryhmän jäsenet voivat olla myös eri työpaikoista, jolloin yhdistävänä tekijänä voi olla esimerkiksi ammatti, toimiala tai elämäntilanne.


title: Työnohjaus

text: Työnohjauksessa käsitellään työtilanteita ja työn käytäntöjä tarkoituksena oppia niistä ja vahvistaa ammatti-identiteettiä. Työnohjaus ei ole terapiaa, koulutusta tai konsultaatiota, vaikka sillä saattaa toisinaan olla yhtymäkohtia niihin.


title: Työnohjaus

text: Suomessa työnohjauksen perinteet nousevat psykoterapian, psykiatrisen terveydenhuollon, kirkon ja sosiaalityön työnohjauksesta 1950-luvulta lähtien. 1970-luvulla työnohjausta alettiin kehittää järjestelmällisesti ja työnohjaajien koulutusta kehitettiin. 1980-luvulla työnohjaus yleistyi ja sitä alettiin käyttää yhä useammalla alalla, 1990-luvulta lähtien entistä enemmän myös liike- ja talouselämän alueella. Aluksi työnohjausta käytettiin kirkon ja terveydenhoidon piirissä ammateissa, joissa työntekijät joutuivat kohtaamaan paljon inhimillistä kärsimystä. Työnohjaus tarjosi silloinkin näiden palveluammattien työntekijöille ammatillisia työkaluja ja tukea omaan jaksamiseen. Nykyisin työnohjaus on levinnyt käytännössä kaikille toimialoille ja kehittynyt tehokkaaksi työyhteisöä kehittäväksi sekä työkykyä ylläpitäväksi menetelmäksi. Työnohjausta hyödyntävät niin vaativissa asiantuntijatehtävissä toimivat työntekijät sekä paineisessa ja yksinäisessä roolissa toimivat projektien vetäjät, esimiehet ja organisaatioiden ylin johto.


title: Työnohjaus

text: Työnohjaaja tutkii ohjattavansa työtä, työyhteisöä, työhön liittyviä kysymyksiä, kokemuksia ja tuntemuksia pyrkien jäsentämään niitä yhdessä ohjattaviensa (yksilö tai ryhmä) kanssa. Työnohjaus on ajan, huomion ja kunnioituksen antamista ohjaustilanteessa oleville työyhteisön jäsenille. Työnohjaaja ei ole työnopastaja tai perehdyttäjä vaan hän auttaa ohjattaviaan tutkimaan omia työtapojaan ja tiedostamaan niihin liittyviä ajatuksia, asenteita ja tunteita. Työnohjattavana voi olla yhtä lailla työntekijä, asiantuntija, esimies kuin myös organisaation pääjohtaja.